
  Sur la kovrilo


  Sur la kovropaĝo de la februara Ondo estas la preĝejo de Profeto Elio, unu el la plej konataj vidindaĵoj en la miljara rusa urbo Jaroslavlo, pri kiu rakontas Nikolao Gudskov en nia ciklo “Urboj de Ruslando” (vd. p. 42-46).


  Dum multaj jaroj ni aperigis en la februara kajero de La Ondo de Esperanto la tradician revuon de la Esperanta libroproduktado por la antaŭa jaro. Sed ĉi-jare ni estas devigitaj rompi la tradicion, ĉar ankoraŭ aperis ne ĉiuj numeroj de la revuo Esperanto por 2016, kies rubriko “Laste aperis” estas la bazo de la statistiko. Ni esperas, ke ni ricevos la mankajn numerojn antaŭ la finpretigo de la marta Ondo.

  Intervjuo


  Stefan MacGill respondas


  Intervjuo kun la Esperantisto de la Jaro 2016


  En la januara kajero de La Ondo de Esperanto ni informis, ke Stefan MacGill, 68-jara novzelanda esperantisto loĝanta en Hungario, iĝis la Esperantisto de la Jaro 2016. Malgraŭ sia granda okupateco, interalie pri la redaktado de la vintraj numeroj de la revuo Esperanto, li afable konsentis respondi al niaj demandoj.

  Kiel impresis vin la informo, ke vi iĝis la Esperantisto de la Jaro?


  Mi estis komplete surprizita kaj ĝojas pro la agnosko de miaj laboroj kaj streboj.


  


  Vi ricevis ĉi tiun honoran titolon unue “pro la lanĉo kaj realigo de la programo de UEA pri Aktivula Maturigo (AMO), speciale pro la planado kaj okazigo de pluraj AMO-seminarioj en diversaj landoj”. Bonvolu rakonti pri ĉi tiu programo.


  Ĝi estas nia reago al la fakto, ke nia eta komunumo ne havas potencajn helpantojn. Ni prosperos grandparte pro niaj propraj pretecoj persisti. Ne sufiĉas amatore kaj diversdirekte persisti. Tial ekzistas tiu kerna imperativo organizi trejnadan programon.


  


  Kiom da AMO-seminarioj okazis ĝis nun?


  La sekva estos la 30a. Ok okazis en 2014, naŭ en 2015 kaj dek en 2016. En 20 landoj en kvar kontinentoj. Ni jam havas ĝis julio naŭ, do en la tuta jaro atendeblas 12 aŭ 13. La apetito por trejnado ŝajnas nesatigebla!


  


  Kiu(j) el ili estis, laŭ vi, la plej sukcesa(j) en 2016?


  Elstaras la du seminarioj kiujn ni nomas SUPER-AMO; tio estas, sesioj por trejni trejnistojn. Ekzemplo de nia interna politiko de daŭripova evoluo. Por mi persone, la plej elstaraj estis la 20a en Katmanduo, Nepalo kaj la 21a en Bandung. Indonezio. Novaj landoj por mi persone kaj por la AMO-programo.


  


  Ni legas en la decido pri via laŭreatiĝo ankaŭ jenon: “… kaj pro informado pri ili kaj pri aliaj movadaj aktivadoj”. Temas pri la estraraj komunikoj, aŭ EKOj, kiujn vi redaktas kaj dissendas. Antaŭ la apero de EKOj, UEA rilatis kun la membroj per artikoloj en la revuo Esperanto kaj per Gazetaraj Komunikoj (jam pli ol 660). Kial estis lanĉita plia informa serio?


  EKO atingas parte aliajn ricevantojn ol la Gazetaraj Komunikoj (GK). Oftas, ke temposentiva alvoko povos preskaŭ tuj aperi en EKO, kiam kontraste ne plu indas aperigi ĝin en la revuo pro la jama paso de la limdato ĝis eĉ la reta aperigo de la revuo. Ĝuste hodiaŭ mi spertis precize tian kazon. GK konsistas nur el tekstoj, EKO akceptas kolorajn bildojn, mapojn, diagramojn. Spaco en EKO estas preskaŭ senpaga, dum revu-hektaroj kostas ege. EKO permesas aperigon de pliaj detaloj ol nia revuo. Tra jaroj GK tendencis trakti ĉefe oficejajn kaj formalajn temojn (feliĉe tio iom ŝanĝiĝas kaj nun aperas informoj pri la agado, i.a. de estraranoj).


  


  Kiom da EKoj vi pretigis?


  Naŭ en 2013, 52 en 2014, 53 en 2015 kaj 40 en 2016 kaj ĝis nun unu en 2017. Do, entute 155, averaĝe 3.7 monate kontinue tra 42 monatoj – kun intensaj preskaŭ realtempaj aperigoj el la kongresoj en 2014 kaj 2015. Ni nun diskutas estonton por tiu informkanalo – mi mem preferus ligi ĝin al la revuo Esperanto ol al la estraraj laboroj. Ĝi ŝtopus mankon en niaj informfluoj ĝis la revuo povos akiri pli kontentigan propran retejon.

  Intertempe vi ricevis plian informan taskon, unue, kiel kuratoro de Attila Kaszás, la nuna redaktoro de la revuo Esperanto, kaj poste kiel provizora redaktoro de la unuaj numeroj por 2017. Ĉu vi povas klarigi, kial Kaszás, la plej bona el la kandidatoj por la redaktora posteno, ne sukcesis ĉe la redaktado (kiel redaktoro de simila gazeto, mi scias, ke la redaktado de unu numero daŭras ne pli ol sep-dek labortagojn)?


  Nu, mi ne volas eniri tion tro detale; tamen klaras, ke la intervjua procezo (en kiu mi ja partoprenis!) ne kapablis malkovri tiun kritikan bezonon, nome, la tenon de la monata ritmo. Attila rikoltis bonan kolekton de rekomendaj mesaĝoj, kiuj imponis nin; liaj numeroj estis ja bonkvalitaj. De kie vi havas la ideon, ke redaktado de unu revu-numero postulas 7 ĝis 10 tagojn? Ekde mia intensa ekokupiĝo de la januara ĝis la reta aperigo pasis 54 tagoj! Nedaŭripova situacio!


  


  Kion vi faris kaj faras por savi la situacion?


  Duvorte, mi suferas. La januara Esperanto ĵus aperis rete, el kio ni lernis lecionon, ke ne sufiĉas nur redakciaj streboj, sed necesas efikigi kaj reformi la tutan revupretigan proceduron. Tio nun okupas multajn horojn. La februara estas en aktiva preparo, kun materialoj delonge arigataj por la marta.


  


  Vi estis redaktoro de, interalie, Juna Amiko kaj de Internacia Pedagogia Revuo (kaj teknika redaktoro de Kontakto). Ĉu vi pripensis la ideon iĝi konstanta redaktoro de Esperanto? Ja kiel redaktoro de la plej vaste legata Esperanto-gazeto vi eble farus pli grandan servon al la esperantistaro ol en aliaj viaj postenoj?


  Jes, mi pripensis la ideon iĝi konstanta redaktoro de Esperanto. Mia redakta kariero ege pli longas ol via listigo! Mi en aĝo de 12 aŭ 13 fondis kaj ekredaktis en Nov-Zelando tra ok jaroj la dumonatan revuon de EJANZ, kiu nomiĝis Junularo, multobligante ĝin hejme per la maŝino Gestetne – simila al tiu uzita en via mondoparto por “samizdat”. Inkaj fingroj, paperoj ĉie, mispresaj mismaŝoj, ĉio… Poste la instruista revuo en Nov-Zelando, Jarlibro de UEA k. m. a. Ne imagu ke la teknika pretigo de Kontakto kaj Esperanto tra deko da jaroj en CO havis neniun edukan valoron! Victor Sadler kaj Simo Milojeviĉ instruis al mi multon!


  


  Se temas pri diversaj postenoj, vi estis ankaŭ prezidanto kaj vicprezidanto de TEJO, prezidanto de ILEI, kaj nun vicprezidanto de UEA. Kiu el ĉi tiuj taskoj donis al vi plej multe da “plezuro” kaj da sento pri la graveco de la plenumita laboro?


  Eble la tempo ĉe ILEI; kvankam malpli ol kvarjara periodo, tie relative facile eblis enkonduki reformojn kaj atingi progreson. En pli granda asocio tio ege pli malfacilas. Pri TEJO, mi retrospektive plej fieras pro nia sukceso en majo 1980 realigi en Strasburgo la unuan seminarion de TEJO kun subteno de la eŭropaj instancoj. Tiaj seminarioj pluiras ĝis hodiaŭ.


  


  Kiun rolon Esperanto havas en via vivo?


  Mi havas ĝin denaske, iam en aĝo de 12 aŭ 13-jara decidis konscie eniri la movadon. Mi apartenas al kvar-generacia familio – sed tio okazis ne laŭ la kutima skemo. Mia patro en sia universitata aĝo trovis lernolibron. Kelkajn jarojn poste, li malkovris, ke fakte ekzistas parolantoj de tiu lingvo – eĉ samurbe. En simila aĝo li malkovris budhismon kaj vegetaranismon – tiam en la 1930aj jaroj li kredeble estis la sola budhano en Nov-Zelando, kaj vegetarismo estis krimo pli-malpli nur unu nivelo malpli ol ŝtatperfido (pensu, je kio tiam bazis sin la nov-zelanda ekonomio). Li parolis al mi Esperante, mia panjo angle (sed ŝi kapablis paroli Esperanton). Mia patro rakontis pri la lingvo al mia avino, poste ŝi mem lernis ĝin. Por daŭrigi la tradicion, niaj tri filinoj denaske kaj bone parolas la lingvon, sed nun havas aliajn interesojn en la vivo.


  


  Kiun rolon vi vidas por revua retejo?


  Unuavice, kiel aperigejo por artikoloj tro longaj por la revuo, aŭ por tro specifa publiko. Retejo proponu forumojn, kie legantoj povu diskuti aperintajn artikolojn. Ĝi aperigu diversajn rubrikojn, kiuj okupas tro da spaco en la presita revuo ekzemple: detala kalendaro – la presita elstarigu nur pli gravajn eventojn. Leteroj al la redakcio: nur unu/du en la presita revuo – pliaj en la retejo. Aliflanke, la retejo estu komplete malferma al iu ajn, tiel ke ĝi formu potencan varbilon por abonado aŭ membrigo. Tiu retejo kontribuu al mia delonga revo liveri iun retan servon al niaj Aligitaj Membroj, kaj plie al la starigota kategorio “Amikoj de Esperanto”.


  


  Neniu laŭreato sukcesis eskapi du niajn tradiciajn demandojn. Unue: kiujn tri librojn en Esperanto vi kunprenus al neloĝata insulo?


  Ve! En mia nuna situacio: la Strategia Plano de UEA, la pretigata Estrara Raporto pri la finiĝanta jaro kaj la Asocia Statuto kaj Regularo. Mia fasko de vere legindaj/endaj libroj ampleksas pli ol tridek, kaj “aliaj libroj” ĉirkaŭ cent. Tiu ideo de neloĝata insulo havus ian allogon, ĉar mi tre ŝatas legi!


  


  Due kaj laste: pri viaj planoj.


  Kiu scias? Transvivi la pretigon de ankoraŭ du revunumeroj. Tio, minimume. Viziti tiom da landoj kaj tie kontribui al la loka kaj regiona agado, tiom longe, kiom mia sano permesos tion. Laste, morti “en la botoj” – ankoraŭ aganta kaj ankoraŭ agkapabla.


  


  Ke viaj deziroj realiĝu!


  Intervjuis Aleksander Korĵenkov


  Temo


  Niaj atingoj kaj malsukcesoj en 2016


  Ankaŭ ĉi-jare ni petis diverstendencajn aktivulojn respondi la tradician demandon: “Kiu(j) Esperanto-evento(j) en la 2016a jaro, laŭ via opinio, estas la plej pozitiva(j) kaj la plej negativa(j)?” Ni dankas al la respondintoj: Peter Baláž, Anna Bartek / Anjo Amika, Renato Corsetti, Mark Fettes, Mireille Grosjean, Dennis Keefe, Katalin Kováts, Vinko Markovo, Chuck Smith, Humphrey Tonkin, Trezoro Huang Yinbao, José Antonio Vergara, Łukasz Żebrowski

  Peter Baláž (Slovakio)


  E@I-kunordiganto, estrarano de EEU


  Mi mencios ankaŭ plurajn agadojn, en kiujn mi estas/is envolvita – ĉar tiujn mi plej bone konas:


  Pozitivoj:


  – Rekonstruo kaj kompleta teknika refaro de lernu.net somere;


  – Daŭra kresko de uzantoj ĉe Duolingo, aldone lanĉita hispana versio;


  – Sukcesa financa kampanjo por Amikumu, ni vidu, ĉu la projekto iĝos vere sukcesa kaj utila, kiel multaj esperas de ĝi;


  – La 101a UK en Nitro, malgraŭ relative malmultaj partoprenintoj, la programo vere abundis.


  – Prelego en Esperanto pri lingva politiko de litova eŭrokomisionano Vytenis Andriukaitis, unuafoje eŭropkomisionano prelegis en Esperanto (dum la lingvopolitika konferenco en Nitro).


  – Teknika rekonstruo de Libera Folio;


  – Eldono de pluraj valoraj libroj (ankaŭ Bridge of Words).


  Negativoj:


  – Daŭra malkresko de la membroj en UEA/TEJO;


  – Maltro da atento al la Manifesto de Prago, kiu 20-jariĝis en 2016 kaj daŭre estas tre valora kaj trafa dokumento pri “kiu ni estas kaj kion ni volas”;


  – Relative malgranda atento al la 100a datreveno de la morto de Zamenhof;


  – Anoncita fermo de Ipernity, en kiu troviĝas amaso da Esperanto-materialoj.

  Anna Bartek / Anjo Amika (Hungario)


  Kantistino, redaktoro de Heroldo de Esperanto, opozicia senatano en la Parlamento de la Esperanta Civito


  Niaj atingoj:


  – Realiĝis la Kolokvo pri vivanta lingvo de vivanta popolo pri denaskismo fine de februaro 2016.


  – Sukcesa debuto de Arta Renkonto Transnacia en Esperanto (ARTE) en Budapeŝto.


  – Okazis la balotado al la Civita Senato; gajnis la Verda listo.


  – En 2016 regule estis aperigitaj la numeroj de Heroldo de Esperanto.


  Malsukcesoj:


  – La neapero de la revuo Esperanto.


  – Ne agnosko de la 6a AKE, okazinta en decembro 2015, en Togolando; estis punitaj la togolandaj esperantistoj pro realigo de la 6a AKE.

  Renato Corsetti (Italio)


  Eksprezidanto de UEA


  Pozitivaj:


  – La vastiĝo de la instruado de Esperanto per la reto. Duolingo atingis nombron da lernantoj neniam atingitan de la tradiciaj kursoj. La nova “Lernu” komencis funkcii, kaj en pluraj lingvoj ekzistas similaj lernorimedoj.


  – La revivigo de la ‘tradicia’ movado en Ĉinujo. Mi celas la movadon interne de Ĉinujo, kiu celas instrui Esperanton al ĉinoj. La uzo de Espernato fare de ĉinaj instancoj estas same salutinda, sed temas pri io alia.


  – La ricevado de subvencio fare de TEJO por aranĝi kongreson en Afriko.


  Negativaj:


  – La perdego de energio kaj tempo por diskuti pri la statŝanĝo de UEA, kiu estis nek urĝa nek tiom grava el la vidpunkto de la agado de UEA.


  – La enfermiĝo de UEA en si mem kaj ĝia malrapida malapero de la gvidantaj fortoj de la movado.

  Mark Fettes (Kanado)


  Prezidanto de UEA


  Pozitive:


  – Daŭra kresko de retaj lernantoj de Esperanto, unuavice en Duolingo kaj en lernu.let, kiu estis relanĉita kun ampleksa nova kurso kaj nova aspekto;


  – Komenco de la renovigo de esperanto.net por krei modernan multlingvan “montrofenestron” pri Esperanto;


  – Renovigo de la Statuto de UEA, konfirmante la juran memstarecon de TEJO kaj malfermante la vojon al utiligo de retaj rimedoj por elektoj, referendumoj k.s.;


  – Laŭorda transiro de la Centra Oficejo de UEA inter malnova kaj nova Ĝeneralaj Direktoroj;


  – Aĉeto de Volontula Domo de UEA en Roterdamo por subteni plivastigon de la Volontula Servo;


  – Sukcesa UK en Slovakio kun nekutime vasta kaj ambicia programo por neesperantista publiko;


  – Projekto de TEJO okazigi seminariojn kaj IJK en Afriko kun helpo de eŭropaj subvencioj.


  Negative:


  – Grandaj malfruoj ĉe la revuo de UEA;


  – Malpaciĝo en la afrika movado, unuavice en Togolando;


  – Neokazo de la planita Tutamerika Kongreso en Kolombio;


  – Daŭra malkresko de la individua membraro de UEA.

  Mireille Grosjean (Svislando)


  Prezidanto de ILEI


  Pozitivaj aspektoj:


  Talentaj junuloj aperas kun elstaraj kapabloj en plej diversaj kampoj. De Chuck Smith al Judith Meyer, ili lumigas la pejzaĝon. Mi konas plurajn en Afriko, en Azio, en Eŭropo, kiuj certe antaŭenirigos Esperanton ĉu kadre de niaj kutimaj asocioj ĉu ekster ili.


  UEA lanĉis kun ILEI la Jaron de la Lernanto. Nova plano, nova defio. ILEI devas konsciiĝi pri la nuntempaj lerntendencoj kaj adaptiĝi, kaj informi siajn membrojn pri la evoluo de la teknikaj lernebloj.


  Nuntempaj lingvistoj havas malfermitajn okulojn kaj orelojn al tio, kio ebligas komunikadon. Konsekvence aperas intereso kaj pozitivaj tekstoj pri Esperanto de altnivelaj fakuloj, ekzemple, Monica Heller en Kanado.


  Negativaj aspektoj:


  La intencoj de la UEA-estraro estas laŭdindaj, tamen ilia konkretiĝo venas en helikeca ritmo. Vidu la provon pri la nova retejo. Ĉu la membraro havos paciencon atendi?

  Dennis Keefe (Usono / Ĉinio)


  Iniciatoro de Universitato de Esperanto


  La panoramo de Esperanto kaj strategio abrupte pozitive ŝanĝiĝis en 2016 pro la lanĉo de la projekto Amikumu, la nova, verda cerbo-ovo de Chuck Smith kun la kunlaboro de Evildea. Tio estas la ĉefa, nova sukceso de la jaro. Alia grava atingo lastjare estas la pli rapida kresko-ritmo de Duolingo (kiam ni prikomentis antaŭ unu jaro la grandan sukceson de Duolingo estis ĉirkaŭ 200 mil lernantoj; nun estas ĉirkaŭ 700 mil!).


  Bonaj sukcesoj tuŝas ankaŭ la plibonigon de la retejo Lernu!, la aldonon de PReVO (poŝtelefona versio de la Reta Vortaro), kaj la pli celtrafan refaradon de Esperanto.net.


  En la kategorio de misatingoj estas la ankoraŭ kreskantaj, nesolvitaj krizoj de UEA kaj de TEJO: la revuo Esperanto, la Pasporta Servo, kaj la tendenco provi trovi artefaritajn solvojn de bazaj problemoj. Ekzemple, la plialtigo de maksimuma aliĝo-aĝo por TEJO de 30 al 35 jaroj. Prefere, iru alidirekten: 25 jaroj aŭ eĉ 23. Asocio-celaro-aĝo-kongruo gravas.

  Katalin Kováts (Nederlando)


  Redaktoro de www.edukado.net, gvidanto de la ekzamenkomisiono de UEA


  Sincere dirite, mi devis longe cerbumi por trovi elstarajn pozitivajn aferojn por 2016. Kiel lingvoinstruiston min pleje ĝojigis la nekredebla kresko de la nombro de novaj lernantoj de Esperanto, kio estas rezulto de la populareco de la anglalingva Duolingo kaj apero de la hispanlingva versio. Post plurjara rekonstruado estis lanĉita ankaŭ la nova lernu.net, kiu inter aliaj per unusola, fake kaj bone konstruita lingvokurso povos multe kontribui al la disvastigo de la lingvo. Sed ni ne havu iluziojn, ĉar la centmiloj da kursfinintoj tamen ne estas ankoraŭ esperantistoj, eĉ ne parolantoj de la lingvo.


  Por igi ilin tio la projektoj Ekparolu! kaj Amikumu ebligos al la novuloj aplikadon de la lingvo, ensociiĝon, en kiu proceduro povas havi gravan rolon ankaŭ simplaj esperantistoj, ajna membro de la movado kaj la tasko ne transmetiĝas nur al la gvidaj asocioj kaj organizoj.


  2016 tamen ne estos jaro, kiun mi specife volos memori. Mi eĉ strebos forgesi la ĝeneralan malkontenton de homoj, la malkreskon de la membraro ĉe UEA, la nur promesitajn, sed ne plenumitajn taskojn kaj projektojn.


  Iel la movado ŝajnas al mi kiel trupo da turistoj, el kiuj parto per skitelfero celas supreniri pinton de monto, sed blokiĝis meze kaj pendas en fermita kabino senespere super abismo. La aliaj pene kaj ŝvite simple marŝas supren, portante pezajn sakojn kaj multon farante por atingi la celojn.


  Ekzistas la timo, ke la «kabinuloj», eĉ se la “ŝlosilfiguroj” mirakle povos refunkciigi la telferon, neniam plu emos eĉ rigardi al la pinto. Mi sugestus reveni rapide al la tero kaj elekti komunan marŝadon, eble pli longan, sed kune faritan.

  Vinko Markovo (Francio)


  Prezidanto de la Plenumkomitato de SAT


  Pozitivaj estas la klopodoj vivigi Esperanton plej diversmaniere ene de ĉiuj aspektoj de la homa vivo, kaj interalie en la socia movado. Interesaj tiurilate estas la klopodoj de aktivuloj el Madrido aŭdigi esperantlingvajn poemojn dum publikaj deklamoj kaj kuneldoni librojn kunlabore kun nacilingva eldonejo. Tiel naskiĝis la poem-antologio Novaj mondoj en niaj koroj.


  Ankaŭ salutinda estas la regula apero de esperantlingvaj novaĵoj en la multlingva retejo Labourstart, el kiu elĉerpaĵoj, plejofte vokoj al solidareco, aperas en Sennaciulo.


  Esperiga signo estas la pli granda partopreno de ekstereŭropanoj en la tutmonda Esperanto-vivo. Ĝi estis konstatebla ankaŭ dum la lasta SAT-Kongreso, kun pluraj ĉeestantoj el Nepalo, Japanio, Ĉinio kaj Koreio.


  Bedaŭrinda estas la anoncita malapero de Ipernity, kie multaj esperantistoj enmetis materialon dum la lasta jardeko. Sed tio estas bagatelo apud la militoj kaj rekresko de naciismo, kiuj plagas la homaron.

  Chuck Smith (Usono/Germanio)


  Kunfondinto kaj teknikestro de Amikumu


  Mi plej proksimas al la «reta movado», do mi raportos ĉefe pri la pozitivaj rezultoj tiuflanke.


  Telegramo: la nova mesaĝilo aperis de nulo de Duolingo-lernantoj, kiuj volis ĉiutage babili inter si kaj ekzerci sin en Esperanto. Estas nun du ĉefaj grupoj, 54 temaj grupoj kaj 29 dulingvaj grupoj. La ĉefa ĉambrego (grupo) havas pli ol 1200 membrojn. https://www.telegramo.org/


  Nova kurso de Esperanto por hispanlingvanoj aperis ĉe Duolingo en oktobro. Nuntempe 2400 homoj aliĝas ĉiutage al la E-kurso de Duolingo (1400 angle, 1000 hispane): https://www.duolingo.com/course/eo/es/Learn-Esperanto-Online


  La kvinkapa teamo de Amikumu kolektis 26.500€ por financi telefon-aplikaĵon por trovi kaj kontakti apudajn esperantistojn. https://www.kickstarter.com/projects/1770123604/amikumu-the-app-to-use-languages-with-people-near


  Esperanto pli videbliĝis en la anglalingva reto per la lanĉo de StackExchange. Tie homoj starigas demandojn pri Esperanto kaj spertuloj respondas. http://esperanto.stackexchange.com/


  Krome, UEA kun la helpo de Judith Meyer sukcesis renovigi esperanto.net, granda atingo por informado pri Esperanto.


  Negative mi povas diri nur, ke mi bedaŭras, ke la movado estas tiom disigita en du movadoj: la reta kaj tradicia movadoj. Tio estis bele priskribita de Robert Nielsen en lia artikolo (vd. p. 40). Espereble ni vidos pli da unuiĝo en tiuj movadoj en 2017.

  Humphrey Tonkin (Usono)


  Eksprezidanto de UEA


  Eble mi devas komenci per mia propra malsukceso en 2016… Iam mi havis la impreson, ke mi scias pri ĉiuj pli-malpli gravaj evoluoj en la Esperanto-movado. Hodiaŭ, tamen, konservi tian superrigardon ne plu eblas – kaj ne nur pro tio, ke la plej interesaj aferoj okazas ekster la ĉefaj fluoj de la organizita movado. Inter tiuj interesaj aferoj estas la retejo Studio (http://novajhoj.weebly.com/) kies mikso de ĉiutagaj novaĵoj, radio, televido kaj filmo rolas ne nur por informi esperantistojn pri Esperanto sed informi esperantistojn pri la mondo. La retejo de neniu organizita Esperanto-asocio estas tiel riĉa kiel tiu ĉi esence memkreita reta informejo. Alia por mi interesa evoluo estas blogo pri Unuiĝintaj Nacioj, UN-esperante (https://unesperante.wordpress.com/) – multe pli simpla afero sed impone ĝisdata.


  Tradicia institucio kiu bone ekspluatas la novajn komunikrimedojn estas la Internacia Esperanto-Muzeo en Vieno sub ties gvidanto Bernhard Tuider: ĉiam pli da skanita materialo aperas en ĝia katalogo.


  Malsukcesoj ĝenerale? Nu, okazis amaso da forpasoj gravegaj dum la jaro – de Paul Gubbins, redaktoro de Monato, de Detlev Blanke, nia plej elstara interlingvisto, de Reinhard Haupenthal, eldonisto kaj konata fakulo pri la historio kaj literaturo de Esperanto, de Nobel-premiito Reinhard Selten. Ni sentas ilian mankon.


  En alia kategorio estas alia speco de mankoj ĉe la revuo Esperanto. Ĝuste en la periodo kiam homoj kutimas renovigi sian membrecon en UEA, subite malaperis la revuo. Jen ni sidas en la dua duono de januaro kaj mankas la novembra numero. Kaj la decembra. Kaj la januara. Se la grandaj atingoj de 2016 troviĝas ĉe la periferio, oni foje havas impreson ke troviĝas vakuo en la kerno. Ne miskomprenu min: ankaŭ ĉe UEA foje okazas sukcesoj – ekzemple la fakto, ke ni povas nun rete mendi Esperanto-librojn atendante, ke ili atingos eĉ forajn partojn de la mondo ene de kelkaj tagoj.

  Trezoro Huang Yinbao (Ĉinio)


  Ĉefredaktoro de Tra la mondo, direktoro de la Esperanto-Centro “Ora Ponto”


  En 2016 la plej impresaj pozitivaj eventoj estas la Azia kaj Afrika Kongresoj, renovigo de la statuto de UEA, Amo-seminarioj en diversaj lokoj, aĉeto de Volontula Domo. Eĉ mi feliĉe volontule laboris en CO. Miraklo estas kreiita ĉiam de junularo. TEJO mirinde rilatis kun neesperantaj organizoj, ricevis subvenciojn de eksteraj organizoj, dungis tiom da oficistoj kaj volontuloj, trejnis aktivulojn en Eŭropo kaj Afriko per ekstera subvencio. La aplikaĵo Amikumu estis kreita ankaŭ de junuloj. El Popola Ĉinio kaj Ĉina Radio Internacia aperigas pli da novaĵoj pri Esperanto-movado en la retejo kaj saĝtelefona mikromesaĝilo. 47 ĉinaj esperantistoj donacis al UEA 1800 eŭrojn por subteni aĉetadon de Volontula Domo, 1400 infanoj en ĉina lernejo festis la 4an Esperanto-Semajnon ĉirkaŭ la Zamenhofa tago.


  La libro La danĝera lingvo de Ulrich Lins interesis multajn legantojn, tamen eŭropaj esperantistoj mem komencas endanĝerigi Esperanton. Pli kaj pli da nekompreneblaj vortoj, kreitaj de eŭropanoj, kaj aperintaj en la revuoj Esperanto kaj Kontakto, forte malfaciligas la Internacian lingvon. Eĉ la rubriko en la oficiala organo de TEJO estas vortumita per nekomprenebla vorto “Kontatek”. Esperanto malfacila por azianoj finfine perdus avantaĝon allogi la novan generacion, se ĝi daŭre estus danĝerigita. La prokrasto de la revuo Esperanto estas bedaŭrinda tamen facile solvebla. Pri tio mi ne multe zorgas.


   


  [image: Vergara]


  José Antonio Vergara (Ĉilio)


  Eksprezidanto de ISAE, komitatano de UEA


  Kohere al mia plivastisma sinteno, min plu ĝojigis la daŭra efiko de Duolingo reliefigi la ekziston kaj lernindecon de Esperanto kaj konkrete produkti novajn esperantulojn je senprecedenca skalo, kun lastatempa aldono de nova kurso por parolantoj de alia mondlingvo. Salutinde, niaj tradiciaj strukturoj engaĝis sin subtene al tiu iniciato, kiel atestas la laboro de la komisiono pri kontrolado de lerniloj (Akademio de Esperanto) kaj la trafa decido de la estraro de UEA sponsori la novan, derivitan projekton Amikumu.


  Min ankaŭ entuziasmigis la relanĉo de Lernu! kaj la publikigo de la libro bele verkita de Esther Schor, kiu tuj sukcesis voki la atenton al nia nekonata fenomeno ĉe publikaj intelektuloj kaj humanistikaj cirkloj.


  Kontraste, mi tre bedaŭris la diversajn malfacilaĵojn kiujn la estraro de UEA devis alfronti tra la jaro kaj, lige al tio, la akre malsolidaran, kulpigan kritikon flanke de iuj kontraŭ tiu voluntula teamo.

  Łukasz Żebrowski (Pollando)


  Eksprezidanto de TEJO


  Samkiel pasintjare, unuavice mi mencias la aferon en kiu forte enplektitas Chuck Smith (ĉi-foje kun Richard Dalmore kaj aliaj). Temas pri la kampanjo por la aplikaĵo Amikumu, kiu havas signifajn ŝancojn esti rimarkebla kontribuo de la Esperanto-movado al neesperantista mondo. Tio povas esti vere granda sukceso. La kampanjo por ĝi – jam estas.


  Rigardante propramedie, do al TEJO, pozitive rimarkindas, ke danke al iom neatendita dungo de pluraj oficistoj en la jarfino, jam baldaŭ denove aperos papera Pasporta Servo. Gratulon al la koncerna teamo!


  Se temas pri negativaĵoj, plej zorgiga estas ne la malbonfarto de la revuo Esperanto, sed afero mute pli grava – apenaŭa realigo de la strategiaj planoj en UEA kaj en TEJO. Ambaŭ organizoj devus baldaŭ fini ilian realigadon, sed estas jam tute klara ke la rezultoj estos vere magraj. Ĉu temas pri neglekto de la strategiaj planoj aŭ ĉu pri malkapablo realigi ilin? Valorus ekkoni respondon al ĉi tiu demando.


  Bela virtualo, sed lama realo en 2016


  La respondoj repruvas, ke pozitivaj aferoj okazas plejparte en la virtuala Esperantujo. Sep el la 13 respondintoj elstarigis la rolon de la lingvoinstrua reteto Duolingo, al kies Esperanto-kurso por anglalingvanoj aldoniĝis kurso por hispanlingvanoj, kaj la sukcesan kampanjon por Amikumu. Ses voĉojn ricevis la renovigita retejo Lernu, kreita kun konsidero de la lingvaj trajtoj de Esperanto kaj kun klara ideo pri enmovadigo de la kursanoj.


  Inter la nemultaj atingoj en la nevirtuala, reala mondo plej multajn (sed nur tri) voĉojn ricevis la agado de TEJO en Afriko, kaj inter la duvoĉaj atingoj estas la sukceso de la 101a UK en Nitro, la anglalingva libro Bridge of Words de Esther Schor, la aĉeto de la Voluntula Domo en Roterdamo, la akcepto de la nova Statuto de UEA kaj la agado de junaj esperantistoj.


  Inter la fiaskoj la plej malhonoran lokon laŭmerite ricevis la malfruo de la revuo Esperanto (6 voĉoj), la ŝrumpon de la membraro de UEA kaj TEJO notis tri respondintoj, po du malvoĉojn ricevis la Afrika konflikto kaŭzita de du samnumeraj kontinentaj kongresoj, la fermo de Ipernity, kaj la malsukcesoj de la Estraro de UEA (al tio oni povas aldoni du-tri similtemajn, sed alivorte formulitajn malsukcesojn).


  AlKo


  Eventoj


  La oka novjara junulara semajno

  Grupfoto de Ivo Miesen


  La novjara JES (Junulara Esperanto-Semajno, http://jes.pej.pl/2016/) okazis jam la okan fojon, ĉi-foje en agrabla pitoreska “arbara hejmo” Waldheim (junulara ripozejo) apud lago en nordokcidenta Germanujo.


  Samkiel antaŭ jaro en la hungaria JES en Eger, ĉirkaŭ 150 partoprenantoj venis kaj ĝuis la semajnon. La ejo ofertis kabanojn kaj ĉambrojn en domoj. Krome samloke estis manĝoservo, programejoj, koncertejo, drinkejo, ktp, do ĉio estis sufiĉe konvene surloke.


  La arbara ripozejo situas laŭdire unu horon for piede de la apuda stacidoma urbeto Nortorf, kaj busoj inter Nortorf kaj Waldheim maloftis. Bonŝance la afablaj organizantoj aranĝis veturojn de la stacidomo por ĵusalvenintoj laŭ telefonpeto. Malkiel en antaŭaj JESoj, mi do ne vere esploris la urbon mem, sed restis kontente surloke la tutan tempon!


  La manĝoservo estis bona, kun bufedo tri fojojn tage, kaj multaj JESanoj ĝuis kune prepari la grandiozan bongustan silvestran festenon. Jen interesa statistiko: la unuan fojon estis malpli multaj mendoj por vianda manĝoservo ol por nevianda! La kvanto da vegetaranoj kaj veganoj en JES kaj similaj eventoj kreskadas.


  Pluraj bonegaj koncertoj okazis de popularaj kaj diversstilaj muzikistoj. Kimo akordione gvidis tradician interkonan vesperon, kantigante homojn kaj gvidante viglan tradician dancadon kun posta vera koncerto. La sekvan vesperon inicialoj dc prezentis sian iom kosman elektronikan muzikon, inkluzive de sia nova albumo La granda aventuro. La 1an de januaro laŭ sia tradicio ĴeLe alterne trankvile kaj vigle malfrunokte koncertis kun diversaj akustikaj instrumentoj (piano, violono, ukulelo, ktp) al sidanta publiko en la manĝejo, post la furora danciga koncerto de La Perdita Generacio en la koncertejo. La 2an okazis regea koncerto de Jonny M, kun multaj novaj kantoj (foje amuzaj, foje kortuŝaj) de la nova albumo Kreaktiva. Gunnar Fischer estris la tradician diskejan silvestran balon.

  La Perdita Generacio en JES (Foto: Ivo Miesen)


  Krome okazis multaj aliaj programeroj: la tradiciaj gufujo kaj drinkejo kaj diskejo, libroservo, lingvaj kursoj, dancaj kursoj, sciencaj kaj matematikaj prelegoj, desegnado de vizaĝoj, triktraka turniro, poemtraduka ateliero kaj posta poezia deklamado en la gufujo, tabulludado (tre diverse, de Tabuo ĝis Ŝogio) en nekutime laŭdinde bona ludejo, promenoj en naturo, ekskursoj (al la ĉarma urbo Lubeko kaj farejo de marcipano; al marbordo kaj lumturo; kaj al observatorio), mallonga freneza naĝado en la frosta lago(!), kaj multaj diversaj aliaj.


  Estis bonege revidi malnovajn amikojn kaj ekkoni novajn. Kiel ĉiam mi multe ĝuis mian semajnon en JES, kaj mi dankas la sukcesajn organizintojn kaj volontulojn. La sekva JES okazos en la pollanda urbo Szczecin; mi certe intencas iri kaj rekomendas ĝin al ĉiuj junaj en la koro.


  Russ Williams


  La 15a Novjara Renkontiĝo en Saarbrücken

  Pupteatras Christoph Frank (Foto: Brian Moon)


  Post unu jaro ni denove renkontiĝis en Saarbrücken por kune festi la Novjaran Renkontiĝon en gaja kaj amika etoso. La evento estas organizata de la asocio EsperantoLand. La ĉeforganizanto Lu Wunsch-Rolshoven kun pluraj helpantoj pretigis interesan jarfinan semajnon. Pri la programo zorgis Betti Maul, pri la tekniko okupiĝis Pjotr de Mulder kaj Klaus Rumrich. Al la programo multe kontribuis ankaŭ Ines kaj Christoph Frank. La NR-on partoprenis 196 geesperantistoj el 15 landoj ne nur el Eŭropo. Ĉeestis multaj familioj kun infanoj kaj gejunuloj ĝis 19-jaraĝaj.


  La riĉa programo kontentigis ĉiujn ĉeestantojn, kiuj povis ĝui prelegojn, diskutrondojn, laborgrupojn, atelierojn, kvizojn, diversnivelajn Esperanto-kursojn. Oni povis lerni ankaŭ la hispanan. Ne mankis riĉa libroservo, variaj tabloludoj, filmoj, malstreĉiga gimnastiko aŭ ritme vigla zumbo, kurso de tango kaj ĉendancado. Intereson vekis plibonigo de memoro per la japana lingvo, budaisma plenkonscia meditado, balada kulturo de Feroaj insuloj, la libroarto-Orimoto kaj aliaj programeroj.


  Ni eksciis, kiu inventis la komputilon kaj kial oni neas sciencon, kien iros Eŭropo post la breksiĝo, pri la dana filozofo Martinus, pri liberalaj religioj, pri Duolingo, pri la Edena ĝardeno, pri justa komerco, pri gravitaj ondoj, pri Esperanto en Afriko, pri perspektivoj de la Eŭropa Unio kaj eĉ pri bano, duŝo kaj necesejoj tra la mondo. Interesis nin matematika prelego pri senfineco, ĝiaj problemoj kaj paradoksoj, la historio de Kubo kaj Usono, la vivo en strangaj mondoj kaj la vivo sur la orient-frisaj insuloj.


  Ni diskutis pri monda politiko, pri enmigrantoj, pri disvastigo de Esperanto, pri ReVo (Reta Vortaro). La projekton “Unu leciono pri Esperanto por ĉiuj lernejanoj” proponis Lu Wunsch-Rolshoven. Pri la demando “Ĉu normalaj infanoj ankoraŭ ekzistas?” prelegis kaj diskutis Martin Markarian. Pri “Ĉu reguligita laŭleĝigo de kanabo estas dezirinda?” raportis kaj diskutis Markos Kramer. Gijom’ Armid organizis seminarion pri “Vivi por feliĉi aŭ feliĉi por vivi?” Okazis tradukateliero kun Brian Moon kaj István Ertl, konstruo de sorobano kun Kimie Markarian, Risko-kvizo kun Eddy van den Bosch, scienca kvizo por teamoj kun eksperimentoj kun Klaus Rumrich, skeĉoj de Mirejo Grosjean okaze de la jaro de lernado.


  Ni spektis bildprezentojn de Amri Wandel pri Slovakio, Slovenio, Montenegro kaj pri Petra, la antikva mistera ĉefurbo en la jordana dezerto. Bernard-Régis Larue gvidis nin tra parkoj de Yellowstone kaj Colorado en Usono. Ulrich Brandenburg rakontis kaj montris interesajn bildojn pri Portugalio, kie en 2018 en Lisbono okazos la 103a Universala Kongreso de Esperanto. Li donis al ni emon partopreni ĝin.


  Ankaŭ la infanoj ĝuis tre riĉajn programerojn en multaj atelieroj. Interesis ilin pretigado de pilkoj por ĵonglado, origamio, fabrikado de strigoj kaj aŭtoj el kartono, pupetoj el ŝtofoj. Ne mankis rostado de bananoj kun ĉokolado, preparado de filmeto farita el fotoj, poŝtranĉiloj, kantado, ĵonglado, feltumado kaj ornamo de kandelingoj. La plej malgrandaj kun entuziasmo sekvis Mazi-kurson. Plaĉis al ili ludado kun samaĝuloj kaj libera petolado. Dum la paŭzoj virinoj trikis, iuj komputilis, legis, kartludis aŭ babilis ĉe glaso da vino, biero aŭ kafo.


  Estis prezentitaj fotoj el la pasintjara NoRo kaj Beletra Almanako. Vespere ni ĝuis pupteatraĵon Avino! kriĉas Filipo de Christoph Frank, koncerton de ĴeLe kun akompano de la kubano Geomar. Koncertis ankaŭ Gijom’ kaj Kim. Dum la Internacia vespero prezentiĝis niaj talentuloj. Ni ĝuis pian-, kontrabas-, violon-, kaj flut-ludadojn, ĵongladon, ĥor-kantadon, dancadon, kanĵi-kvizon kaj skeĉojn de István Ertl. Ĉe la fino Lu Wunsch-Rolshoven dankis al ĉiuj kontribuintoj kaj partoprenintoj de la aranĝo.


  Gaje ni bonvenigis la Novan jaron per tostoj, kisoj kaj bondeziroj de ĉio bona por la jaro 2017, esperante denove renkontiĝi jarfine en NR.


  Liba Gabalda


  La sesa kongreso en Afriko

  La 24-31an de decembro okazis la 6a Afrika Kongreso de Esperanto en la tanzania urbo Bunda kun 102 aliĝintoj kaj 74 partoprenintoj el 14 landoj. Krom ok afrikaj landoj estis reprezentitaj Brazilo, Francio, Hungario, Islando, Japanio kaj Koreio.


  La du unuaj tagoj estis dediĉitaj por la AMO-seminario kun 40 partoprenantoj. Ili sub la gvido de Stefan MacGill lertiĝis pri la rolo de la verboj en nia lingvo, sub Jérémie Sabiyumva pri la stato kaj planoj de la junulara agado en Afriko, sub Adjé Adjévi pri la agadoj kaj komisiono de UEA en Afriko. Estis ankaŭ sesio pri organizado kaj mastrumado de kluboj sub la gvido de ambaŭ lastaj personoj. Ĉiu sesio kunigis en diskutgrupoj la seminarianojn, kiuj verkis kaj realigis simplajn rolludojn, kiuj donis al ili la eblon ekuzi la lingvon en viv-similaj cirkonstancoj, analizi problemojn de regionaj agadoj kaj proponi solvojn.


  La honora gasto en la solena malfermo estis la Distrikta Komisiito de Bunda Lydia Simeon Bupilipili. Ŝi faris paroladon en la svahila kun traduko al Esperanto. Aliaj paroladoj venis de la kunordiganto de la Afrika Komisiono de UEA Adjé Adjévi, de la prezidanto de la KOK Mramba Simba, de la prezidanto de la Azia Komisiono prof. So Jinsu kaj de la vicprezidanto de UEA Stefan MacGill.


  Oni povis spekti futbalan matĉon, kiu logis la atenton de multaj enloĝantoj de Bunda pri Esperanto, ĉar pli ol unu el ili kriis “Saluton!”, “Esperanto!” La Esperanta teamo en verd-blankaj uniformoj ludis kontraŭ la loka teamo “Bunda Veteranoj”. La verda teamo, malgraŭ la impresa komenco, malgajnis la matĉon 2 kontraŭ 6. Tamen ĉio finiĝis en bona etoso. La publiko daŭre aŭdis la vorton “Esperanto”, ĉar la matĉo, same kiel la kongresa malfermo, estis rekte elsendataj en la svahila kaj Esperanto de la loka radio-stacio Mazingira FM, kiu kovras ĝis 100 km ronde.


  Okazis ankaŭ ekzamenoj de UEA/ILEI. En la unua nivelo ok el la dek du provantoj sukcesis, en la dua nivelo ĉiuj ok provantoj atingis sukceson kun altaj poentoj.


  Disvolviĝis tra la kongresa semajno multaj aliaj programeroj i. a. aŭkcio kaj kvizo, per kiu kolektiĝis 40 usonaj dolaroj por la Afrika Agado de UEA, diversaj prelegoj kaj prezentoj, kursoj de la svahila, ekskursoj. Estis sukcese kreita agrabla kadro, en kiu ĉiuj partoprenantoj povis havi la eblon partopreni kaj kontribui. En la fermo la kongresanoj aŭskultis kaj aprobis la kongresajn raporton kaj rezolucion.


  Estis bonegaj impresoj pri Bunda kaj Tanzanio, kreiĝis novaj amikaj ligoj inter kongresanoj. Kelkaj el ili eĉ poste restis por daŭrigi dum kelkaj tagoj la postkongreson ĉu al la vilaĝo Marembeka, ĉu al la lago Viktorio aŭ por viziti la membrojn de la Bunda Esperanto-Rondo, al kiu la Afrika Komisiono transdonis lerno-materialojn nome de la Islanda Esperanto-Asocio, Gábor Márkus, Stefan MacGill kaj de UEA.


  Laŭ la statistikoj de la ĝisnunaj Afrikaj Kongresoj, la nombro de la partoprenintaj landoj kaj la nombro de la programeroj estis la plej altaj ĝis nun. Temas pri granda paŝo antaŭen por Afriko, ĉar ni pruvis nin vere kapablaj organizi nian kontinentan kongreson pli regule. La ĉeesto de la Distrikta Komisiito estis atuto por Esperanto, kaj ni forte esperas, ke tio estos utiligita por plifortigi la movadon en Tanzanio.


  Estos ĝoje por ni denove revidi ĉiujn partoprenintojn de la 6a AKE, havi novajn partoprenantojn kaj donacantojn post tri jaroj kadre de la 7a kongreso en la jaro 2019. Sed antaŭe ni dankas ĉiujn partoprenintojn kaj esprimas grandan dankon al ĉiuj, kies klopodoj sukcesigis la realigon de tiu kongreso. Ne eblas citi ĉiujn nomojn, sed multan dankon al UEA, TEJO, Bakker-ten Hagen A.J, Esperanto-kulturo kaj Progreso, UFE, Jeanne-Marie Cash, So Gilsu, Epo Coppens, Tahira Masako, Gábor Márkus, Jérémie Sabiyumva, Arnaldo Rebelato, Jon Eliasson. Dankon ankaŭ al ĉiuj afrikaj samideanoj, kiuj venis de diversaj afrikaj landoj.


  Adjé Adjévi


  La frosta Poludnica

  La esperantistoj ne nur diskutas pri la akuzativo, ili ankaŭ vojaĝas (Foto: Vladimír Škuta)


  La 35a renkontiĝo de esperantistoj-vojaĝantoj “Poludnica 2017” okazis la 5-8an de januaro en Malaltaj Tatroj (Slovakio). La tuta renkontiĝo okazis en vintra vetero, kiam la temperaturo variis inter –15°C kaj –20°C. La vetero turmentis la suprenirantojn sabate sur la antaŭpinto de Poludnica per la frosto –25°C.


  La supreniro sur la pinton Poludnica (1 549 m) estis nur unu programero el la riĉa kvartaga programo. La antaŭpinton atingis 25 suprenirantoj el kvar landoj kaj kvin el ili sukcesis atingi la ĉefpinton. La plej juna partoprenanto estis la 14-jara slovakino Tereza Holúbeková, kaj la plej frue naskiĝinta partoprenanto estis la 67-jara ĉeĥo Karel Votoček. Tradicie esperantistoj kaj amikoj de Esperanto plukonstruis la Esperanto-obon, al kiu ili kontribuis 21,3 kg da suprenportitaj ŝtonoj el 12 landoj. Nun la Esperanto-obo havas 831,9 kg da ŝtonoj el la tuta mondo.


  La ĉeftemo estis “Geokaŝado”, pri kiu prelegis Marek Blahuš (Ĉeĥio), kiu gvidis ankaŭ praktikan ekzercon. Al sporta aktivado apartenis naĝado en termala baseno, vizito de saŭno kaj ekskursoj en la valoj Jánska Dolina kaj Demänovská Dolina. Vizito de moderna kaj interaktiva Slovaka muzeo de naturprotektado kaj speleologio en la urbo Liptovský Mikuláš estis agrabla surprizo por ĉiuj.


  Dum kvar tagoj estis prezentitaj 13 prelegoj pri diversaj vojaĝoj. Inter ili estis prelegoj pri la 12a Internacia Himalaja Renkontiĝo (Aleksander Zdechlik), pri la pola salminejo Kłodawa (Zofia Śmistek), pri Madagaskaro (Mária Pilková kaj Ján Vajs), pri Skandinavio (Adam Wilkus) kaj aliaj. Sciojn de geografio, vojaĝado kaj Esperanto prezentis konkursantoj en du duonfinalaj kaj unu finala kvizoj. En la kvizo venkis Karel Votoček antaŭ Mária Pilková kaj Robert Kamiński.


  Unu programero estis dediĉita al la retejo de Poludnica, kie krom informoj pri la renkontiĝoj estas publikigitaj raportoj pri vojaĝoj kaj turismaj ekskursoj de esperantistoj. La renkontiĝo de vojaĝantoj enhavis ankaŭ kulturan dimension. Vendrede vespere estis lanĉitaj du ekspozicioj en la vilaĝa kulturdomo de la civito Liptovský Ján. La unua estis ekspozicio de artaj bildoj pri Poludnica de du pentristoj – patro Pavol Petráš kaj filo Pavol Petráš. Krom la partoprenantoj de la renkontiĝo ĉeestis ankaŭ vilaĝanoj, familianoj kaj amikoj de la artpentristoj. En la sama Kulturdomo estis instalita fotoekspozicio pri la 101a Universala Kongreso de Esperanto en Nitro. Tri aŭtoroj Peter Baláž, Peter Rybín kaj Vladimír Škuta prezentis interesajn momentojn el la kongreso.


  La riĉa kaj bunta programo estis interesa por 34 partoprenantoj el kvar landoj kaj ok slovakaj regionoj. La organizantoj daŭre preparas programon kiu estas malfermita por ĉiuj, ne nur esperantistoj. Dum la tuta renkontiĝo sonis Esperanto, kiu estis la plej bona formo de ĝia reklamado.


  La sekva renkontiĝo okazos la 6-7an de januaro 2018.


  Detala raporto kaj fotogalerio: www.poludnica.esperanto.sk.


  Ján Vajs


  Maje estu gaje!


  La francilia regiono bonvenigas la nacian kongreson de Esperanto France de la 25a ĝis la 28a de majo 2017. La Kongresejo situas en la urbeto Mandres les roses (Mandr’ le roz’), en la departemento Val de Marne (Val’ de Marn’), kiu situas nur 25 kilometrojn de Parizo.


  Venu partopreni la aktivadojn de asocioj, malkovri la departementon kaj korpe movi dank’ al eksteraj sportoj por ĉiuj. La departemento Val-de-Marne famas pro siaj tavernetoj ĉe la riverbordoj, nomitaj “guinguettes” (ginget). Venu danci je la sono de grupo de muzikistoj el nia regiono.


  Pluraj francilianoj komunikos siajn pasiojn per prelegoj, koncertoj, manatelieroj.


  En 2017 okazos la centjara datreveno de la forpaso de Zamenhof: jen okazo prezenti al vi la arkivojn de la sidejo de la du asocioj Esperanto Francio kaj Esperanto Francilio, kiuj kunorganizas la kongreson.


  La kongresa devizo: “Maje estu gaje!”


  Retejo: http://kongreso2017.esperanto-france.org/


  Reklamo: 80 eŭroj por 96 mil personoj kaj 2300 klakoj

  Antaŭ kelkaj tagoj finiĝis la vica fejsbuka reklamkampanjo pri Esperanto en Hungario. Ĝi havas malgrandan fakan specifaĵon, do mi decidis kundividi la informojn pri la projekto.


  Ĉi-foje ni aperigis ne propran reklamtekston, sed decidis subteni eksteran artikolon. Okazis, ke – responde al legantletero – iu prestiĝa porstudenta retportalo aperigis mallongan artikolon, kiu klarigas, ke lingvoekzameno pri Esperanto estas uzebla ĉe la universitata enira ekzameno, kaj valoras krompoentojn tute same kiel la aliaj lingvoj.


  Ni decidis kundividi kaj fari pagitan reklamon por tiu ĉi artikolo, kiu aperas en la novaĵmuro de la FB-legantoj, pro la jenaj konsideroj:


  — La titolo kaj la artikolo atribuas pozitivan valoron al Esperanto.


  — Jam la okulfrapa ĉeftitolo estis tre pozitiva: “Ekzameno pri Esperanto estas akceptata ĉe la universitato!” – do estas granda utilo por ni, se membroj de fejsbuko legas nur la titolon, eĉ se ili ne klakas sur ĝin. La vorto “Esperanto” eĉ tiel eniras onian cerbon - kaj nun eĉ kun pozitiva asociado...!


  — Vidigo, reklamado de ekstera artikolo plialtigas la efikecon de la reklamado, tiel ni evitas memlaŭdadon.


  Ĉe la kundivido kaj pagita elstarigo de la artikolo – kun ripeto de la ĉeftitolo – ni aldonis nur unufrazan komenton: “Pliaj informoj pri la lingvo Esperanto, pri kursoj kaj ekzamenoj estas troveblaj ĉe http://www.eszperanto.hu”. Por la kampanjo ni difinis la sumon de 25.000 forintoj, t. e. 80 eŭroj.


  La rezulto estis surpriza por mi, preskaŭ duoble pli efika, ol niaj aliaj tradiciaj reklamtekstoj.


  — La reklamkampanjo daŭris 14 tagojn, kaj ĝi aperis ĉe la mesaĝmuro de 96.368 personoj. Do proksimume tiom da personoj povis legi almenaŭ la ĉeftitolon, kaj tio estis la ĉefa celo. (Konsciu, ke Hungario estas tre malgranda lando.)


  — Tiuj aperoj rezultis 2529 aktivadon, tiom da personoj reagis iel al la artikolo (klakis, ŝatis, alparolis, kundividis ktp.)


  — 2299 personoj klakis sur la bildon, do tiom da personoj legis la artikolon. 105 el ili eĉ vizitis la portalon eszperanto.hu, 29 ŝatklakis nian fejsbukan paĝon, kaj 98 ŝatklakis la mesaĝon mem.


  — La artikolo estis aperigita entute por 100.196 personoj, la 4 milan diferencon kaŭzas la natura (nepagita) legado. La artikolo estis kundividita 27 foje, kaj estis 6 alparoloj.


  Resume: pli ol 100.000 aperoj, 2300 konkretaj klakoj kaj legoj, resp. 2500 konkreta aktivado. Mi estas tre kontenta, ĉar tio signifas malpli ol 10-forintan CPC-valoron (0.031 eŭroj por unu klako).


  Tiu ĉi kampanjo ne celis varbadon de homoj al Esperanto-kursoj, ĝia tasko estis informi pri ekzisto de Esperanto, elformi pri ĝi pozitivan bildon, do prepari la grundon por posta varbado.


  Porinforme: Esperanto-kurso por 1 persono kostas 300-350 eŭrojn…


  Tiun ĉi kampanjon ni realigis nome de Fondaĵo Esperanto en Budapeŝto, kiu havas nenian ligon al Hungaria Esperanto-Asocio.


  Szilvási László


  Laŭ Landa Agado


  Novjorka prelegserio daŭras en la jaron 2017


  La 16an de decembro Esther Schor (Universitato Princeton) estis la unua parolanto en prelegserio memoriga al Tivadar Soros, kies du libroj verkitaj en Esperanto, Modernaj Robinzonoj kaj Maskerado ĉirkaŭ la morto, rakontas pri la travivaĵoj de la aŭtoro en respektive la Unua kaj Dua Mondmilitoj. La prelegserio, kiu okazas en la angla lingvo, prezentas la laboron de pluraj universitatanoj el la Novjorka regiono, kiuj okupiĝas pri studoj, kiuj rilatas al Esperanto kaj planlingvoj.


  Profesoro Schor prezentis sian novan verkon Bridge of Words: Esperanto and the Dream of a Universal Language (Ponto el vortoj: Esperanto kaj la revo de Universala Lingvo. Metropolitan Books, 2016). Enkonduke al tiu prelego, Humphrey Tonkin (Universitato de Hartford) prezentis la vivrakonton de Tivadar Soros kaj lian rolon en la Esperanto-movado, aludante ankaŭ al la fakto, ke Soros estis patro de la konata financisto George Soros. La familio Soros, kiu subtenas la prelegserion, estis reprezentita de Daisy Soros, vidvino de Paul Soros, la pliaĝa frato de George.


  La prelegserio, administrata de Esperantic Studies Foundation, okazas sub aŭspicio de la Programo pri Lingvistiko ĉe la Postdiploma Centro de la Urba Universitato de Novjorko. La dua prelego, prezentita de Michael D. Gordin, profesoro pri historio ĉe la Universitato Princeton, okazos tie la 10an de februaro 2017. La temo de profesoro Gordin estos “La lingvo de Einstein: Eltrovo kaj perdo de Gloro” kaj la prelego pritraktos la kontribuon de Max Talmey, la fondinto de la Novjorka Esperanto-Societo, al la planlingva movado.


  Profesoro Gordin lastatempe verkis la libron Scientific Babel: How Science Was Done before and after Global English (2015).


  La tria prelego en la serio, de Brigid O’Keeffe, profesoro pri historio ĉe Kolegio Brooklyn de la Urba Universitato de Novjorko, pritraktos la temon “Konversacioj en la socialista estonteco: Esperantistaj delegacioj al la frua Sovetunio”. Ĝi okazos la 10an de marto.


  Pliaj informoj: www.soroslectures.org.


  Laŭ Esperanto por UN


  Laboru kune kun UEA


  [image: UEA]


  La Estraro de UEA klopodante igi la asocion pli demokratia, lanĉas la Forumon de UEA: http://forumo.esperanto.net. Ĝi estas la oficiala kunlaborejo de UEA, kie ĉiu esperantisto havos oportunon labori proksime de la Estraro, kaj la Estraro havos oportunon koni novajn agadproponojn. Por la estraranoj, komisiitoj kaj oficistoj de UEA estas tre malfacile akompani la diskutojn tra pluraj grupoj en la reto, kaj de tio rezultas manko de niaj respondoj kaj agoj.


  La forumo ne celas anstataŭi diskutojn de la aliaj grupoj, fakte ni preferas, ke ili daŭre ekzistu, kaj ke la membroj diskutu pri diversaj temoj tie, sed ni provas krei manieron por ke post la maturiĝo de tiuj diskutoj oni afiŝu la konkludon, eĉ kun pluraj vidpunktoj, per resuma maniero en la koncerna rubriko de nia forumo. Tiel ni centros en unu sola loko gravajn informojn, kiuj estos ĉiam facile retroveblaj en ĝiaj kategorioj, rubrikoj kaj subrubrikoj.


  En la forumo estos pluraj kategorioj, rubrikoj kaj subrubrikoj, do eblas facile organizi laŭteme, kaj ĝi funkcios ankaŭ kiel konserva loko, do ni certigos, ke neniu ideo perdiĝos kaj ke ĝi estos facile retrovebla. Cetere ni intencas plusendi la afiŝojn de la nova forumo al la koncerna respondeculo pri la temo diskutata, kio certe rezultigos praktikajn atingojn, aŭ almenaŭ kontentigajn respondojn.


  Ni sugestas ke vi komencu vian esploron per la kategorio “Legu ĉi tiun instruon unue” http://forumo.esperanto.net/index.php?board=33.0, kie vi ekscios kiel registriĝi kaj uzi la forumon.


  GK UEA


  Ni realigu la unuan IJK en Afriko!

  Internacia Junulara Kongreso de TEJO estas aranĝo dum kiu, ofte por la unua fojo, renkontiĝas junaj esperantistoj de la tuta mondo. Oni havas eblecon konatiĝi, trejniĝi, interŝanĝi spertojn kaj ideojn pri junulara Esperanto-movado. Dum la IJK oni povas senti bonegan etoson – homoj venas tien por kune ĝui, labori, ekkoni unu la alian. Internacia Junulara Kongreso ne malofte estas tiu evento, kiu difinas, ke ni estos esperantistoj por la tuta vivo.


  Por ke junaj aktivuloj en Afriko povu konstrui pli fortan kaj grandan Esperanto- movadon, ili bezonas renkontiĝi, interŝanĝi spertojn kaj vere senti Esperantujon. Tian eblecon ili bedaŭrinde ne havas pro vizaj problemoj kaj financaj limigoj. Pro tio Tutmonda Esperantista Junulara Organizo (TEJO) decidis veni kun sia ĉefa evento al Afriko kaj organizi interkapabligan projekton.


  Por ebligi al afrikanoj partopreni en IJK, TEJO antaŭ kelkaj jaroj akceptis strategian decidon pri okazigo de sia kongreso en Afriko. Ĉi tiu plano realiĝos en 2017 – la kongreso okazos en Togolando. Restas do solvebla parto – kolekti financajn rimedojn por venigi aktivulojn de afrikaj landoj al la evento. Kaj pro tio kreiĝis subten-kampanjo!


  La adreso de la kampanjo-paĝo:


  https://www.generosity.com/community-fundraising/ni-realigu-la-unuan-ijk-n-en-afriko/


  Por subtenantoj kaj sponsoroj ni pretigas diversajn donacojn.


  Laŭ http://tejo.org


  Kursoj kaj klerigofertoj de Esperanto-Centro Herzberg


  Dum preskaŭ dudek jaroj la Esperanto-Centro en Herzberg servas konstante por multflanka klerigado, krom diversnivelaj lingvokursoj specialan atenton ni donas al instrukapabligado, metodika trejnado kaj helpo al aktivuloj por orientiĝi en la Esperanto-movado kaj esti pretaj je informado, varbado kaj aliaj praktikaj movadaj taskoj.


  Kelkaj gravaj datoj el la klerigprogramo en 2017


  24-26.02.2017: 77a Studsesio: Esperanto & Medicino, oficiala kurso pri Unua Helpo far Frank Lappe; kun UMEA-prezidanto D-ro Christoph Klawe, studado de fakgazetoj kaj libroj el la biblioteko de Interkultura Centro Herzberg rilate al medicino kaj Esperanto.


  07-09.04.2017: 78a Studsesio, modulo pri historio, literaturo, multe pri Zamenhof, lia familio, komparoj de la tiama tempo kaj nuntempo.


  16-18.06.2017: Staĝ-semajnfino: ordigo, katalogado, skanado, faklaborado en la Esperanto-biblioteko kaj arkivo. Helpo bezonata! Volontuloj bonvolu anonci sin rete ĉe zsofia.korody@esperanto.de.


  29.09-03.10.2017: TORPEDO 12 (Pedagogiaj Tagoj kun AGEI). Modernaj instrumetodoj, didaktiko, instrukapabligo; 79a GEA-Studsesio: modulo pri metodiko, instruprogramoj, lernplatformoj. Seminario de la projekto Erasmus+.


  08-10.12.2017: 80a Studsesio: modulo pri Esperanto-literaturo kaj specifa Esperanto-kulturo, movada organizado, informado, varbado.


  


  Kelkaj kursofertoj de Interkultura Centro Herzberg en 2017: Esperanto-lingvokursoj (A1-C1) por komencantoj, progresintoj, konversaciemuloj


  17-19.03.2017: Semajnfinaj Esperanto-kursoj en pluraj niveloj (ankaŭ kiel popolaltlerneja VHS-kurso).


  09-18.07.2017: SEP – Semajnoj de Esperanto-Perfektigo. Intensaj lingvokursoj por familioj, infanoj, junuloj, plenkreskuloj; kulturaj kaj turismaj kromprogramoj. Staĝado kun observeblo de lecionoj de spertaj instruistoj, instrupraktiko por instruemuloj.


  AGEI kaj GEA-membroj ricevas ĝis 50% rabaton.


  GEJ-membroj povas peti 100%-an subvencion kaj repagon de veturkostoj.


  Gvidantoj: Peter Zilvar, Zsófia Kóródy kaj fakprelegantoj


  Aliĝu ĉe Interkultura Centro Herzberg.


  DE-37412 Herzberg am Harz - la Esperanto-urbo Grubenhagenstr. 6


  http://esperanto-urbo.de


  Retpoŝto: esperanto-zentrum@web.de


  Tel: 0049 5521 5983


  Katalin Kováts kaj Sylvain Lelarge denove ĉe NASK

  NASK (Nord-Amerika Somera Kursaro) revenos al Universitato William Peace en Raleigh, Norda Karolino, jam la kvaran fojon. NASK estas la plej longdaŭra Esperanto-kursaro en Norda Ameriko, kaj ĝi estas unu el la plej gravaj aktivaĵoj subtenataj de ESF. NASK estas unika kleriga evento, kiu altiras lernantojn de ĉiuj lingvoniveloj kaj renomajn Esperanto-instruistojn el la tuta mondo.


  Du elstaraj instruistoj akceptis la inviton partopreni: Katalin Kováts kaj Sylvain Lelarge. La geedza paro jam de 15 jaroj kun granda sukceso gvidas la paroligajn kursojn dum UK, kaj diversajn lingvajn programojn dum Esperanto-aranĝoj. Katalin Kováts estas la redaktorino de Edukado.net, membro de la Akademio de Esperanto, kaj ofta gastinstruisto ĉe NASK. Ŝi instruos en la Supera Nivelo. Sylvain Lelarge estas profesia instruisto pri la franca lingvo, kaj li gvidos la meznivelan kurson – tio estos jam lia dua sperto kiel NASK-instruisto. Lee Miller, profesia interpretisto kaj unu el organizantoj de NASK, instruos en la Post-Baza nivelo.


  Tuj antaŭ NASK de la 30a de junio ĝis la 3a de julio samloke okazos la kongreso de Esperanto-USA, tiel ke oni povu veni por la Kongreso kaj resti por NASK. Studantoj por NASK alvenos la 4an de julio kaj foriros la 13an; lecionoj okazos inter la 5a kaj la 12a de julio. Vespere de la alventago, studantoj povos spekti la piroteknikaĵojn en la urbocentro. (La Universitato William Peace estas je promendistanco de la urbocentro, kaj la piroteknikaĵoj estos videblaj de la kampuso.)


  Dum la ok tagoj de instruado, lecionoj okazos matene, sed estos ankaŭ diversaj aliaj aktivaĵoj kaj programoj posttagmeze kaj vespere: prezentaĵoj, esplorado de la belaj muzeoj, butikoj kaj restoracioj de la urbo, ĉio en la piedira distanco de la kampuso. La baza kosto por 8-taga NASK estas $790 ($840 post la 1a de marto), kiu inkluzivas loĝadon, manĝadon, kaj instruadon. Estas aliaj eblecoj por lokanoj, kiuj ne loĝos ĉe la universitato.


  Petu la registrilon ĉe eddyellen@aol.com aŭ vizitu la retejon:


  http://nask.esperanto-usa.org/venonta


  ESF


  Bonvenon al APERo-11!

  AntaŭPrintempa Esperanta Renkontiĝo (APERo) estas tradicia aranĝo de Moskva Esperanta Asocio MASI. Ĝi okazas ĉiujare dum la februaraj festotagoj, feriaj en Ruslando, kaj estas dediĉita al la naskiĝtago de la organizaĵo, fondita la 24an de februaro 1995. Ĉi-jare ĝi okazos la 23-26an de februaro en la ripozejo Jerŝovo.


  La temo de ĉi-jara APERo estas “Metamorfozoj”. Multaj programeroj iel tuŝas la transformiĝojn en plej diversaj aspektoj. Ekzemple, la Esperanto-akademiano Nikolao Gudskov prezentos tri prelegojn: pri metamorfozoj en scienco, en planlingvistiko, en Esperanto-movado. Certe metamorfozos dum siaj kantaj vesperoj Mikaelo Povorin kaj Sergeo Straŝnenko. Ŝajne, ĉi-foje ni eksterordinare multe teatrumos… Kaj, kiel ĉiam, ofte amuze kvizumos, ludos kaj kantos.


  Dum APERo neniu krokodilas aŭ aligatoras! Eĉ fruaj komencantoj! Severega lingva disciplino! Vera lingva medio! Utila por novuloj, memlernantoj, progresantoj! Eventoplena, amika kaj ĝuiga por ĉiuj! Ne hezitu!


  Ni ĉiuj loĝos kune en aparta domo, troviĝanta en bela kvieta vintra naturo, kaj manĝos trifoje tage en la ripozeja restoracio pladojn por ĉies gustoj, sen ajnaj limigoj. Prezo por la tuto: 5510 rubloj.


  Aliĝilo: https://vk.com/apero_ek_masi?w=wall-36862024_490/all


  Kontaktoj: https://vk.com/apero_ek_masi, mirinda.strigo@gmail.com


  Irina Gonĉarova

  Kunordiganto de MEA MASI


  Zbigniew Galor forpasis


  La 27an de januaro en Poznano subite forpasis


  Zbigniew Galor (1952-2017)

  sociologo, d-ro hab., profesoro kaj estro de la katedro pri ĝenerala sociologio en la Sociologia Instituto de la Universitato de Szczecin, aŭtoro de pluraj fakaj verkoj pri sociologio de socia evoluo kaj pri sociologio de kulturo.


  Esperantisto ekde 1968, li fondis kaj gvidis la unuan sciencan studentan rondon pri Esperanto ĉe la universitato Adam Mickiewicz (UAM) en la 1970aj jaroj. Partoprenis la internacian kooperativan Esperanto-movadon kaj estis prezidanto de ĝia pollanda organizaĵo. Prezidis ankaŭ la sciencan asocion AIS-Pollando.


  Esperanto kiel kultura kaj socia fenomeno estis la ĉefa temo de liaj prelegoj en la internacia festivalo ARKONES kaj de liaj fakaj lekcioj en la Interlingvistikaj Studoj ĉe UAM. Kiel kunorganizanto kaj partoprenanto de ARKONES, en kies kultura programo plurfoje estis prezentitaj liaj kanzontradukoj (ne ĉiam kun mencio de la tradukinto), li estis konata kaj ŝatata de centoj da esperantistoj el dekoj da landoj. Ĝuste en ARKONES en 2003 estis lanĉita la Proklamo de Poznano, kiun li kunkreis kun István Ertl.


  Zbigniew Galor iniciatis fondon de la Sociscienca Esplor-Grupo kaj utiligis siajn fakajn sciojn por sociologiaj esploroj pri UEA, surbaze de kiuj li verkis kun Jukka Pietiläinen la monografion UEA en konscio de esperantistoj (2015). Krome li verkis plurajn studojn pri Esperanto, kiuj aperis en sciencaj artikolaroj Esperantaj kaj nacilingvaj kaj en Esperanto- gazetaro, interalie, en Pola Esperantisto kaj La Ondo de Esperanto.


  Ni havis la feliĉon koni lin dum la lastaj 15 jaroj, kaj ni tre alte taksis lian amikecon kaj aprecis lian delikatan humursenton kaj lian strebon pace solvi la konfliktojn inter esperantistoj, kiuj angorigis lin.


  Al lia edzino Ilona Koutny kaj al ĉiuj liaj proksimuloj ni esprimas niajn sincerajn kondolencojn.


  Halina Gorecka

  Aleksander Korĵenkov


  Koncize


  20 jan en Madrido estis inaŭgurita ekspozicio pri Eo, organizita de HEF kunlabore kun la Pola Instituto pri Kulturo en la publika biblioteko de la kvartalo Vallecas; la ekspozicio, kiu pli frue estis montrita en Valencio, funkcios en Madrido ĝis 10 feb 2017. (La Bitbulteno)


  La romano de Anna Lowenstein La ŝtona urbo estis tradukita de Lenke Szász el Esperanto en la hungaran lingvon; ĝin aperigis en novembro 2016 la eldonejo Világhírnév Kiadó en la urbo Cluj, Rumanio. (Esperanto)


  La brazila radio-parolisto Givanildo Costa iĝis la unua laŭreato de la kulturpremio Zamenhof, starigita de la Kultura Kooperativo de Esperantistoj (KKE) por omaĝi homojn, kies agado elstaras sur la kampo de la uzado kaj disvastigado de Eo. (Esperanto Ilustrita)


  40% de la membroj de la Internacia Scienca Asocio E-ista jarfine elektis novan estraron de ISAE por 2017-20: Anthony Lucas (prezidanto, Francio), Wendel Pontes (vicprezidanto, Brazilo), Francesco Maurelli (Italio), Johannes Mueller (Germanio), Orlando Raola (Usono), Ana Ribeiro (Brazilo), Huang Trezoro Yinbao (Ĉinio). (Scienca Revuo)


  Abonantoj de Literatura Foiro k membroj de la Ea PEN voĉdonis plejparte por Marjorie Boulton kiel E-kandidato por la literatura Nobel-premio. (HeKo)


  15 jarojn post la malapero de la papera revuo El Popola Ĉinio en januaro 2017 aperis rete kaj papere la unua numero de Tra la mondo, fondita de Trezoro Huang Yinbao. (EPĈ)


  De 28 dec 2016 ĝis 4 jan 2017 okazis en junulargastejo de la urbo Kleve (Germanio) novjarfesta renkontiĝo “Luminesk” kun partopreno de ĉ. 50 personoj el Germanio, Nederlando, Svislando, Francio, Pollando, Belgio k Kubo. (EPĈ)


  9 jan 2017 fermiĝis pro la ekonomia krizo la vegetara Restoracio Vegecoop, kunfondita en 1962 de membroj de Kultura Kooperativo de Esperantistoj (KKE) en la urbocentro de Rio-de-Ĵanejro. (Esperanto Ilustrita)


  Je 27 jan 2017 al la 102a UK, kiu okazos ĉi-somere en Seulo, aliĝis 690 personoj el 53 landoj; plej multe (128) el Japanio, sekvas Koreio 87, Ĉinio 66, Francio 63, Germanio 31, Brazilo 28, Pollando 25, Ruslando 24. (uea.org)


  La estraro de UEA akceptis la novan konsiston de la Komisiono por agado en la landoj de Meza Oriento kaj Norda Afriko (MONA): Renato Corsetti (kunordiganto), Annie Grente (Maroko), Ahmed Belmiloud (Alĝerio), Dorota Parzyszek (Tunizio), Latif alSharif (Sirio), Taled Orabi (Sirio), Ahmad Lateef (Egiptujo), Park Chung Kil (Kuvajto), Vasil Kadifeli (Turkujo), Murat Özdizdar (Turkujo), Nana Ĥizambareli (Kartvelujo), Gayane Abrahamyan (Armenujo). Stefan MacGill respondecas por MONA en la estraro de UEA. (Landa Agado)


  Tribuno


  Ĉu EU daŭros?

  Bruselo. — Se iu politikisto antaŭ dek jaroj proklamus, ke en 2020 la Eŭropa Unio disfalos, oni eble pensus, ke tiu politikisto estas mense malsana. Sed hodiaŭ pli kaj pli da homoj aŭ celas aŭ timas la disfalon de EU.


  Malpli da homoj pripensas, kio anstataŭos la Eŭropan Union en Eŭropo. Ĉu ni revenos al Eŭropo de nacioj same kiel antaŭ la dua mondmilito? Tia Eŭropo de nacioj aperas nun ofte en la imagoj de politikistoj. Sed la timo estas, ke ĝi ne plu povas respondi al la demandoj de Eŭropo, kie ne plu eblas antaŭeniri al la mondo de la 1930aj jaroj. Kiom da ni, esperantistoj, esperas je monda registaro? Kiom da ni konsideris la Eŭropan Union ekzemplo sur la vojo al tia monda registaro?


  La problemoj, kiujn frontas Britio ĉe la eliro el EU, montras, kiom malfacile estus por EU-landoj vivi sen EU. La popoloj de Britio, kiel granda lando, post dek jaroj verŝajne retrovos la saman vivnivelon, kiun ili havas en 2017. Tamen por multaj aliaj landoj de EU – eĉ por grandaj landoj kiel Francio kaj Germanio – eliro el EU estus atako al la persona riĉeco de civitanoj.


  Ĉu paroli pri homaj kaj politikaj rajtoj? La eliro el EU permesus al la ĉefoj en kelkaj landoj – ekzemple, Hungario kaj Pollando, sed sendube ankaŭ al aliaj – starigi politikajn kaj sociajn sistemojn, kie ne eblos al la reganta partio aŭ politikisto perdi la povon. En tiuj landoj ekster EU oni ĉiam antaŭ la voĉdonado scios, kiu gajnos.


  Iom da espero donas homoj en diversaj germaniaj urboj, kiuj unuiĝas sub la standardo “Korbato de Eŭropo”. Tamen pli gravas ke eŭropaj ministroj kaj ĉefministroj donu al Eŭropo la povon decidi, kaj rapide decidi. Restos tro multe da aferoj, ĉar nun eĉ unu EU-lando povas bari ĉiujn aliajn landojn, kiuj volas antaŭeniri.


  Kiel esperantisto, vivanta en la koro de Eŭropo, mi daŭre esperas, ke EU transvivos la venontajn jarojn.


  Dafydd ab Iago


  Tradicio kaj moderneco. Pri TEJO kaj la Civito

  Lainformopri aŭspicio, donita de TEJO al junulara arta renkontiĝo, patronata kaj sponsorata de la Esperanta Civito, kaŭzis polemikon en la reto. Xavi Alcalde proponas sian originalan opinion pri la afero.


  Ekde ĝia kreo, du kontraŭaj tendencoj kunestas en la sino de nia movado, kvazaŭ ne povintus ekzisti unu sen la alia. Unuflanke, Esperanto ŝajnas ankrita en la pasinta jarcento. Revuoj, organizoj, agmanieroj… Sufiĉas rigardi la plimulton de la retejoj por konstati, ke ĝenerale ili malmodernas. Aliflanke, historie esperantistoj ĉiam rolis inter tiuj, kiuj enkondukis novaĵojn. Temas pri pioniroj de ŝanĝoj, kiujn poste brakumos la cetera socio. En granda mezuro, ili ankoraŭ rolas tiele.


  Homoj, kiuj identigas sin kun unu el tiuj du tendencoj, konsideras la alian tiom for de ilia realo, ke malfacilas dialogi… kvankam parolante la saman lingvon. Kiel trovi ekvilibron? Ĉu ili estas akordigeblaj? Kiel kombini iliajn plej interesajn elementojn por konstrui pli koheran kaj potencan movadon? Miaopinie, ambaŭ tendencoj necesas (iagrade) por la daŭrigado kaj estonteco de Esperanto.


  Unue, tradicio. Eble la plej granda kritiko, kiun suferis la esperantistoj ekde la komenco, estis ĝuste la manko de kundividita tradicio. Multe penis Zamenhof tiurilate, kaj multon kunkreis malsamaj generacioj de esperantistoj. Jen fierinda riĉeco el kiu endas konstrui. Tradicio nepras, interalie, ĉar ĝi ebligas al ni kolektivan identecon, kiun ĉiu socia movado bezonas por la supervivado. Tamen ne ĉio povas esti nur tradicio. Alikaze, Esperanto iĝus nature anakronisma.


  Ekzemple, ĝis kioma grado havas sencon la ekzisto de centoj de revuoj lokaj, regionaj, naciaj, internaciaj, sennaciaj?.. Kiam mi decidis verki ĉi tiun tekston, la unua demando estis: en kiu revuo mi publikigos ĝin? Kompreneble, mi celas, ke homoj kiuj interesiĝas pri tiaj aferoj legu min. Tamen la komunumoj de legantoj estas tiel fragmentitaj, ke plimulto el ili nur legas unu aŭ du revuojn. Se estintus malpli da revuoj, sed pli prestiĝaj, la debatoj (ambaŭ per kaj por Esperanto) pli vivus, pli intensus, pli signifus. Tial estus bezonate ekzercado de humileco kaj de kunlaboro inter malsamaj asocioj por unuigi kelkajn el iliaj eldonaj projektoj. Nuntempe tio ne okazas. Fakte tiuj, kiuj formulas interesajn opiniojn, ne legas unu la aliajn. La plej riĉenhavaj dialogoj aperas eventuale en maltaŭgaj forumoj, kiel sociaj retejoj.


  Due, moderneco. La sukceso de Esperanto en ĝiaj unuaj jardekoj ŝuldis interalie al la fakto, ke oni komprenis ĝin kiel parton de revolucio en la kampo de komunikado. Tiusence ĝi kuraĝis proponi pionire ideojn, kiuj poste ĝeneraliĝis kaj akceptiĝis de la cetera socio. Ekzemple, la unuaj internaciaj organizoj pri skoltismo kaj vegetarismo kreiĝis en la kadro de la Esperanto-movado. Pli freŝdate, la projektoj kiel Pasporta Servo dum la Malvarma Milito aŭ Amikumu en la erao de la cifereca komunikado montras, ke la ideo de novigado restis, ĉar ĝi enestas en la DNA de la Esperanto-movado.


  Nu, por proponi ion novan kaj profit-donan en temo tiel multdimensia kiel Esperanto, endas koni ĝian historion. Se ne, en plej bona okazo oni riskas reinventi la radon. Aldone, ekkonstrui kastelojn en la aero danĝeras. Ili estas strategioj ofte destinataj al fiasko ekde la komenco, tiel provokante frustriĝon. Kutime, temas pri personaj agoj kiuj fine bruligos iliajn ĉefrolulojn, ofte kapablegajn homojn kun granda energio, kiun bone direktite povintus esti eksterordinare produktivaj… dum ili ĝenas aliajn nerimarkatajn aktivulojn, kiuj realigas konstantan silentan verkadon. Tiusence, tia agado kreas nebezonatan streĉitecon ene de la movado (foje tio ja necesas) kaj samtempe konfuzas la eksteran mondon, montrante bildon de la Esperanta komunumo ne ĉiam senpartia. Por reveni al la titolo de ĉi tiu artikoleto, se TEJO sufiĉe bone konus nian historion, eble ĝia decido pri amike rilati kun la Civito estus alia.


  Konklude, la ideo de novigado estas ŝlosila elemento de la Esperanta identeco, kaj indas plifortigi ĝin. Sed ĝi devus baziĝi sur la sperto kolektita en 130 jaroj de la historio. Nur tiel eblos kunigi tiujn du (ŝajne) kontraŭajn tendencojn por atingi virtan ekvilibron.


  Xavi Alcalde


  Junulara ARTE sub la aŭspicio de TEJO


  Arta Renkonto Transnacia en Esperanto aldonas Jon de Junulara: JARTE okazos en Ĉaŭdefono, dum la tria semajno de julio 2017, zorge de Kultura Centro Esperantista, sub la aŭspicio de Tutmonda Esperantista Junulara Organizo.


  Sekve de la ĵusa decido de la TEJO-estraro, la programkotizo de JARTE estos senpaga por ĉiuj individuaj membroj de TEJO. Eblas ke aliaj subjektoj kunaŭspicios la aranĝon, ĉar interalie KCE proponis tion al OSIEK, kies konferenco ekde 2017 okazus kadre de alia evento.


  JARTE disvolviĝos matene per ekskursoj kaj ludoj, posttagmeze kaj vespere per matineoj kaj prezentoj, muzike teatre kine. Ĉiu artisto interesata prezenti dum JARTE bonvolu kontakti la organizanton: kce@esperantio.net.


  Same kiel ARTE en Budapeŝto 2016, JARTE en Ĉaŭdefono 2017 estas oficiale sponsorita kaj patronita de la Esperanta Civito.


  HeKo


  Ĉu ekzistas du movadoj?


  Ekde kiam mi lernis Esperanton, mi ofte partoprenas en la movado. Mi multfoje iris al kongresoj kaj renkontiĝoj kie mi parolis kun aliaj esperantistoj. Mi ankaŭ multe uzas la interreton por skribi kaj legi kun aliaj esperantistoj. Mi ofte blogas kaj uzas Fejsbukon, Tviteron kaj Rediton.


  Sed ŝajnas al mi ke ekzistas granda divido inter esperantistoj kiuj uzas la interreton kaj tiuj kiuj partoprenas renkontiĝojn. Fakte, apenaŭ iu apartenas al ambaŭ flankoj, interrete mi ne vidas kongresanojn kaj la interretantoj ne partoprenas kongresojn. Kvazaŭ du apartaj movadoj ekzistas en apartaj mondoj.


  Mi havas unu piedon en la fizika, tradicia, persona, “vera vivo” movado (kiel ajn oni volas nomi ĝin) kaj unu piedon en la interreta, moderna movado. Mi partoprenas multajn kongresojn kiel UK, IJK, JES, SES, IJS ktp. Mi ankaŭ aktive blogas, uzas Fejsbukon, Tviteron kaj estas estrarano de la Esperanta grupo en Redito. Sed saĵnas, ke mi estas unu el tre malmultaj kiu agas tiamaniere. Mi renkontis preskaŭ neniun de Tvitero en la vera vivo, kaj mi dubas ĉu la plimulto de Redito iam partoprenis renkontiĝon.


  Se oni legas la ĉefajn Esperantajn interretajn grupojn, oni vidas malmultajn informojn pri la tradicia movado. Ĝenerale la afiŝoj temas pri ŝercoj, bildoj, la persona vivo kaj “saluton mi estas komencanto” (ĉi tiu estas duono de la fejsbuka grupo). Malofte oni vidas informojn kaj diskutojn pri renkontiĝoj aŭ la kulturo. Multaj interretaj komencantoj ne scias, ke Esperanta kulturo ekzistas, ĉar ili vidas nenion pri libroj, muziko aŭ renkontiĝoj.


  Kaj dum renkontiĝoj oni malofte diskutas la interretan movadon, ĉar homoj simple ne konas ĝin. Mi eĉ renkontis kelkajn homojn, kiuj tute ne aŭdis pri Evildea. La aliaj jutubistoj kaj blogistoj ĝenerale estas nekonataj. Mi konas multajn esperantistojn, kiuj tre aktivas en la tradicia movado, sed tute ne aktivas interrete. La Esperanto-Asocio de Irlando apenaŭ ekzistas interrete kaj donas malmultajn informojn pri la monata renkontiĝo.


  Mi konas homojn, kiuj pepas ĉiutage Esperante, sed neniam legis libron. Estas homoj, kiuj ofte skribas kaj komentas, sed ne konas UEA-n. Homoj, kiuj havas grandan intereson pri Esperanto, sed preskaŭ neniam renkontis alian esperantiston. Homoj, kiuj forte laboras por krei libron aŭ muzikon, sed apenaŭ iu spektas ĝin. Anstataŭe, kiam oni vizitas interretan grupon, la plej populara afiŝo ofte estas iu fuŝtradukita bildstrio aŭ fama televida serio kiu uzis Esperanton por tri sekundoj.


  La plej granda kaj grava ekzemplo estas la Duolingo-kurso. Mi memoras, kiel forte esperantistoj strebis por lanĉi tiun kurson. Mi memoras la antaŭĝojon de esperantistoj kaj kiel ni diskutis kiel ĝi ŝanĝos la movadon. Certe venos granda ondo de novaj esperantoistoj, oni diris. Tiu revivigos la movadon kaj plenigos klubojn, renkontiĝojn ktp. Oni diris ke la kurso estus la plej grava okazaĵo por Esperanto en multaj jaroj.


  Sed kio okazis? La kurso certe estas granda sukceso, pli ol 600 mil homoj uzas ĝin. Sed ĝi havis preskaŭ nenian efikon je la tradicia movado. La membraro de UEA kaj TEJO apenaŭ ŝanĝiĝis, kaj la nombro da partoprenantoj de renkontiĝoj samnivelas. Mi dubas, ĉu kreskis vendoj de libroj, magazinoj aŭ albumoj. Kie estas la ondo de novuloj?


  Se nur 2% de la novaj lernantoj aliĝus al la movado, tiu duobligus la membraron de UEA. La plej granda IJK estis en 1987 kiam pli ol mil homoj ĉeestis. Sed kun 600,000 lernantoj certe estus tre facile atingi pli altan nombron, ĉu ne? Sed IJK estis pli malgranda ĉi-jare, kaj UEA fakte perdis membrojn dum 2015 (oni ankoraŭ ne scias pri 2016). La interreta movado kreskis, sed la tradica movado ne ŝanĝiĝis. Ŝajnas, ke la kresko de unu movado ne helpis la alian.


  Sed kial? Eble la interretantoj ne vere zorgas pri Esperanto, ĝi nur estas bagatela, iu intereseto. Multaj homoj en Duolingo ŝatas nur provi lingvon kaj poste provi alian lingvon. Eble multaj duolinganoj nur provis Esperanton dum unu semajno kaj poste perdis intereson. Eble la tradiciaj esperantistoj estas tro maljunaj kaj nespertaj por uzi la interreton.


  Do, kion fari? Mi mem provas konstrui ponton inter la du movadoj. Kiel estrarano de la Redit-grupo, mi ofte afiŝas pri la tradicia movado. Mi provas farigi grupon kiu ne nur havas vantaĵojn kaj negravaĵaĉojn, sed ankaŭ informas homojn pri la grava laboro kaj kulturo de nia movado. Mi ankaŭ priparolas la interretajn grupojn kun miaj fizikaj amikoj.


  Sed oni povas venigi ĉevalon al akvo, sed ne trinkigi ĝin. Mi povas afiŝi, skribi kaj informi sed mi ne sukcesos sole, se neniu legos aŭ zorgos. Se homoj volas nur stultaĵojn, nur stultaĵoj ekzistos.


  Do, kion vi povas fari? Se vi estas interretanto, aliĝu al UEA kaj via loka klubo. Tiel vi helpas la movadon kaj informiĝas pri la kulturo. Subtenu esperantistojn, kiuj aldonas al nia kulturo. Partoprenu renkontiĝojn. Se vi spertas en la tradicia movado, aliĝu al interretaj grupoj kaj plibonigu ilin. Ili pliboniĝos nur se ĉeestos homoj, kiuj diskonigos bonajn informojn kaj altkvalitaĵojn. Se vi malŝatas grupojn, kiuj enhavas nur “saluton mi estas komencanto”, skribu pli bonan afiŝon kaj subtenu homojn kiuj ja faras.


  Ni povas kunigi la du movadojn nur per via helpo kaj subteno.


  Robert Nielsen


  Fonto: https://teokajlibroj.wordpress.com/2016/11/30/cu-ekzistas-du-movadoj/


  Urboj de Ruslando


  Jaroslavlo – la ursa angulo

  Jaroslavlo (ruse: Ярославль, Jaroslávlj) estas granda urbo (ĉ. 600 000 loĝantoj) je 280 km nord-oriente de Moskvo. Ĝi famas unue pro tio, ke inter ĉiuj Volgaj urboj ĝi estas la plej bela – kaj loĝantoj de neniu alia Volga urbo protestas kontraŭ tiu aserto! Due, ĝi ĉiam famis kiel urbo tre pura kaj bone zorgita. Kaj trie, ĝi estas la sola urbo de Rusio, kiu plene (nu, bone, ne plene, sed ja ties tuta malnova parto) estas inkluzivita en la listo de la monda kultura heredaĵo de Unesko. Jes ja, ĝi havas longan kaj gloran historion. Sed komence ĝi havis alian nomon: Ursa Angulo.

  En la rusa lingvo ekzistas esprimo “ursa angulo”, kiu signifas malproksiman lokon, kie loĝas precipe ne homoj, sed ursoj… Sed iam, antaŭ mil jaroj, ĉi tiel nomiĝis urbeto de la finna tribo merja, troviĝinta ĉe la enfluo de la rivero Kotoroslj (Которосль) al Volgo. Tie la paganoj adoris kiel totemon la urson kaj tenis en speciala stalo la sanktan beston. La loko havis strategian signifon – Kotoroslj estis la natura vojo, kiu kunligis la antikvan centron de la regiono, Rostovon, kun la gravega rivero, kaj tiuj paganoj fojfoje rabis ŝip-karavanojn.


  La princo Jaroslavo (estonta granda Kieva, t. e. tutrusia, princo, ricevinta la kromnomon “la Sagaca”), reginta tiam en Rostovo, venis al la urbeto de paganoj kaj ne nur venkis ilin, sed – plej grave! – mortigis ilian sanktan toteman ursinon… Kaj sur tiu loko li fondis sian propran urbon-fortikaĵon, kiun li nomis, kompreneble, honore al si mem. Ĉi tiu evento okazis iam inter 1005 kaj 1024, sed oficiale kiel la fondojaro estas akceptita 1010, kaj en 2010 oni solene, kiel tutlandan eventon, festis la miljariĝon de Jaroslavlo. Cetere, la venko de la kristana princo ne signifis tujan venkon de kristanismo – la kroniko diras, ke en 1071 du paganaj pastroj el Jaroslavlo ekgvidis kruele subpremitan kontraŭkristanan ribelon. Sed la urso kun halebardo poste (paradokse!) fariĝis la blazono de Jaroslavlo (kaj la ĉeesto de urso sur la urba blazono parencigas Jaroslavlon kun tiaj urboj, kiaj Madrido kaj Berlino). Kaj en la muzeo-rezervejo ekde 1988 loĝas enkaĝe la viva urba simbolo – ursino Manjo. Do, iom el la pagana ursa kulto en Jaroslavlo transvivis mil jarojn…


  Komence de la 13a jarcento en la urbo ekregis propra apanaĝa princo, aperis du monaĥejoj kaj la unuaj brikaj preĝejoj, sed en 1238 ĝi estis detruita rezulte de la mongola invado. Ankoraŭfoje Jaroslavlo estis detruita post ribelo de loĝantoj en 1257 jaro. Tamen la urbo plu ekzistis kiel la centro de malgranda princlando ĝis 1463, kiam ĝi definitive eniris la formiĝantan Moskvan Regnon. En la 16a jarcento komenciĝis la komerca disfloro de la urbo, kiu troviĝis sur kruciĝo de la vojoj: de Moskvo al la norda havenurbo Arĥangelsk, kun la Volga rivervojo de oriento al okcidento.


  Dum la Granda Malordo (1598–1613) la urbo estis kelkfoje sieĝata; fine ĝi ludis gravan rolon en la koncentriĝo de fortoj de la unua rusa milico en 1611 (fiaskinta), kaj de la dua milico sub la gvido de Kosmo Minin kaj Demetrio Poĵarskij por liberigo de Moskvo de la pollandaj taĉmentoj. En aprilo-junio 1612 Jaroslavlo ludis rolon de la rusia ĉefurbo; tie estis emisiata arĝenta mono, necesa por la bezonoj de la milico.


  La 17a jarcento fariĝis periodo de la plej granda disfloro de la urbo. Tiam ĝi estis la dua post Moskvo laŭ la grandeco en la lando (nun – nur la 25a), triono el la cento de la plej riĉaj negocistoj loĝis tie. Sufiĉas diri, ke dum la 17a jarcento en la urbo estis konstruitaj 60 grandaj preĝejoj – cetere, poste oni preskaŭ ne plu konstruis la novajn, ĉar la konstruitaj jam sufiĉis! Jaroslavlaj arkitektoj kaj pentristoj ellaboris sian propran artan stilon, oni invitadis ilin labori al multaj aliaj lokoj, ankaŭ al la ĉefurbo. Unu el karakterizaj trajtoj de la Jaroslavla arkitekturo estas abunda uzado de multkoloraj majolikaj tabuletoj, frisoj kaj grandaj dekoraj detaloj – ekzemple, la fenestrornamo de la preĝejo de Johano la Orbuŝa altas je 8 metroj. Unu el la plej mirindaj preĝejoj de tiu epoko – de Johano la Baptisto – nuntempe ornamas la 1000-rublan monbileton. Bedaŭrinde sur tiu bildo oni ne povas vidi belegajn freskojn de Dmitrij Pleĥanov, kiuj troviĝas interne…

  En la 18a jarcento la graveco de Jaroslavlo malpliiĝis pro la falo de la komerco tra Arĥangelsk, sed ekaperis industriaj entreprenoj – komence manufakturoj, poste fabrikoj. Ĝi plu estis grava kultura centro: en 1750 la aktoro Fjodor Volkov fondis la unuan en Rusio profesian teatron. Post du jaroj la imperiestrino Elizabeta invitis lin al Peterburgo, sed Jaroslavlo ĉiam restis unu el la teatraj ĉefurboj de la lando. Nun en la teatro, kiu portas la nomon Volkov (la nuna domo estis konstruita en 1911) okazas, interalie, internaciaj teatraj festivaloj. Ekfunkciis studejoj, inter ili en 1747 la Eklezia Seminario – la pastra lernejo (en 1893-99 en ĝi studis Ivan Ŝirjajev-Malfeliĉulo – Esperanto-verkisto, iniciatinto de la Enciklopedio de Esperanto). En 1786 en Jaroslavlo aperis la unua provinca revuo Ermita Poŝeĥonjano. En 1778 la urbo ricevis ĝeneralan planon, konforme al kiu ĝi plu rekonstruiĝis laŭ duoncirkla-radiusa skemo, centro de kiu fariĝis la preĝejo de Profeto Elio, videbla en perspektivo de pluraj stratoj – ĉi tiu sistemo ekzistas ĝis nun. En 1788 jaro en la biblioteko de la likvidita monaĥejo de la Savanto estis trovita la unika manuskripto de la elstara rusa mezepoka poemo “Parolo pri la militiro Igora”.

  En la 19a jarcento la urbo plu beliĝis danke al konstruado de domoj laŭ la klasikisma stilo, aranĝo de urbaj ĝardenoj kaj promenejoj. La verda promenejo super Volgo, konstruita en la 1820aj jaroj, ĝis nun estas la plej bela el ĉiuj similaj promenejoj en Rusio. En Jaroslavlo plu kreskas industriaj entreprenoj, kion akcelis fervojo, liginta en 1870 la urbon kun Moskvo kaj aliaj gravaj lokoj. En 1900 diversajn partojn de la urbo ligis linioj de la elektra tramo. Aperis pluraj gimnazioj kaj supera lernejo (Jura Liceo de Demidov, fondita en 1803, kaj en 1868 egaligita al universitato)… La kulturan gravecon de la urbo plifortigas la fakto, ke apud ĝi, en la bieno Karabiĥa loĝis kaj verkis la granda rusa poeto Nikolaj Nekrasov (1821-1878). Nun oni tie organizas ĉiujarajn poeziajn festojn.


  En la 20a jarcento Jaroslavlo plu evoluis samtempe kiel industria kaj kultura centro. En la Sovetia epoko oni ekkonstruis plurajn fabrikojn kaj uzinojn, inter kiuj nepre menciindas la unua en la mondo fabriko de sintezita kaŭĉuko (1932) kaj surbaze de ĝi – la plej grava en USSR fabriko de pneŭmatikoj. En la Pneŭmatika fabriko meze de la 1950aj jaroj laboris la juna jaroslavlanino Valentina Tereŝkova – la unua virino, fluginta en 1963 en la kosmon. La urbo estas grava centro de maŝinkonstrua industrio. Tutlandan signifon havas la Jaroslavla motora uzino, fondita ankoraŭ en 1916, sed plene disvolviĝinta en 1930aj jaroj kiel unu el la plej gravaj en USSR produktejoj de grandaj kamionoj (krom kiuj estis produktataj ankaŭ busoj, trolebusoj, kaj dum la dua mondmilito – artileriaj tiraŭtoj ktp.). En 1951-58 la uzino transiris al produktado de dizelaj motoroj, kiujn uzas aŭtouzinoj de Rusio, Belorusio kaj Ukrainio. En la urbo funkcias naŭ universitatoj kaj aliaj superaj lernejoj, inter kiuj la Jaroslavla Ŝtata Universitato P. G. Demidov, Pedagogia Universitato K. D. Uŝinskij, Jaroslavla Teatra Instituto kaj ankaŭ la jam menciita Eklezia Seminario.

  Malgraŭ la granda industriigo de la urbo, la nova konstruado ne tro ĝenis la malnovan parton de la urbo (kvankam estis detruita la katedralo, restarigita en 2006-10 danke al la negocisto kaj mecenato Viktor Tyryŝkin, kaj ankoraŭ kelkaj historiaj objektoj), plejparto bone konserviĝis kaj estis zorge restaŭrita; la arkitektoj eĉ ofte sukcesis konstrui ion novan tiel, ke ĝi harmoniu kun la ekzistanta bildo de la malnova Jaroslavlo – tial ĝia aspekto revenigas nin al la etoso de la 17-19aj jarcentoj. Ekzemple, la nova administra domo de 1960-aj jaroj tute organike eniris la ensemblon de la ĉefa urba placo. Tial Unesko en 2005 akceptis la urbon kiel objekton de la monda heredaĵo.

  Kion endas viziti en Jaroslavlo? Tio dependas de la daŭro de la vizito. Sed nepras promeni super la Volga bordo de la riverhaveno ĝis la enfluo de Kotoroslj – survoje, krom arkitekturaj vidindaĵoj, troviĝas ekspozicioj de la Jaroslavla arta muzeo en la metropolita (17a jc.) kaj guberniestra (19a jc.) palacoj, kaj viziti la Jaroslavlan muzeon-rezervejon en la konstruaĵoj de la eksa monaĥejo de Savanto (16-19aj jc.) kun ties riĉaj artaj, historiaj, natursciencaj kaj literaturaj ekspozicioj. Tie eblas ankaŭ saluti la jam 28-jaraĝan ursinon Manjo (vidu la apudan foton)! Nepre vizitindas la 17-jarcentaj preĝejoj de Profeto Elio kaj Johano la Baptisto kun la famaj freskoj de Gurij Nikitin kaj Dmitrij Pleĥanov. Pia ortodoksulo, certe, volus viziti la Tolgan monaĥinejon kun ties abundaj sanktaĵoj (ankaŭ por laikoj ĝi vizitindas, ĉar estas tre bela), kaj ŝatantoj de la rusa literaturo – muzeon-bienon de Nekrasov en Karabiĥo (du lastaj lokoj troviĝas ĉe la rando aŭ iom ekster la urbo). Krom tio, en la urbo ekzistas dekoj de aliaj interesaj objektoj, interalie, tre bona moderna pejzaĝa zoologia ĝardeno.


  La partoprenantoj de ĉi-jaraj Rusiaj Esperanto-Tagoj, dediĉitaj al la 140-jariĝo de Ivan Ŝirjajev (02.-10.08.2017) kaj okazontaj en Jaroslavla provinco, en la urbeto Poŝeĥonjo, nepre havos la eblecon ekskursi en Jaroslavlo kaj admiri ties vidindaĵojn.


  Nikolao Gudskov


  Arkivo

  Ankoraŭfoje pri la naskiĝo de Marko Zamenhof


  La 2017a jaro estas riĉa je datrevenoj. Du el ili tuŝas la patron de Ludoviko Zamenhof, Markon, kiu naskiĝis antaŭ 180 kaj mortis antaŭ 110 jaroj.


  Informojn pri li mem kaj pri lia parencaro donas al ni naskiĝatestiloj troviĝantaj en la Ŝtata Arkivo en Suwałki. Inter la rete konsulteblaj dokumentoj1 troveblas atestilo, kiu plej interesas nin, nome: en la “Aktoj de Oficejo de la Civila Stato de anoj de Judisma Kredo de la Distrikto de Suwałki kaj Jeleniewo el la jaro 1837” sub la pozicio 20 troviĝas jena pollingva2 enskribo:


  
    Tio okazis en la Urbo Suwałki la sepan de februaro de la jaro mil okcent tridek-sepa, je la dek-unua horo matene. Prezentiĝis Fajba Volfoviĉ Zaamenhof, loĝanta ĉi tie en Suwałki, tridekjara, en ĉeesto de la atestantoj dudekkvinjara komercisto Lejzer Klinkovŝtejn kaj dudeksepjara bakisto Zelman Ŝarkanski, loĝantaj en Suwałki, kaj prezentis al ni virseksan infanon, naskitan de lia edzino Rajna Percovna havanta dudek ok jarojn ĉi tie en Suwałki je la dudek-sepa tago de januaro en la nuna jaro, je la sepa horo vespere, kiun dum cirkumcido oni nomis Motel, post kio ĉi tiun akton oni legis al la veninto kaj la atestantoj, kiuj deklaris, ke ili ne scias skribi.

    Makovski, Oficejo de Civila Stato.

  


  [image: Atesto]


  Rimarkindaj estas pluraj aferoj. Unue, la dokumento rekonfirmas3 la naskiĝlokon de Marko, kiu estas la urbo Suwałki troviĝanta tiam en Pola Reĝlando (parto de Ruslanda Imperio), nun en la nord-orienta Pollando. Tio klare malkonfirmas, ke li naskiĝis en Tykocin, kie la familio loĝis post Suwałki kaj antaŭ Bjalistoko. Pri la naskiĝo en Tykocin ĝis nun misinformas tykocinaj retejoj kaj la memortabulo troviĝanta fronte de la Tykocina sinagogo, kiun modifi petis ĉi-jare Bjalistoka Esperanto-Societo al la urbestro de Tykocin.


  La naskiĝdato estas skribita laŭ la Julia kalendaro, kiu tiam estis oficiala en la tuta Ruslando. La 27a de januaro korespondas al la 8a de februaro laŭ la Gregoria kalendaro.


  La nomo de Marko en ĉi tiu dokumento estas Motel, jida varianto de la hebrea nomo Mordeĥaj, uzata ĉefe en interna familia vivo de la judoj. Alia formo de ĝi estas Mordka (Mordĥe).


  La oficisto notis, ke la “veninto”, t. e. Fajba Volfoviĉ Zaamenhof kaj la atestantoj estis analfabetaj. En la naskiĝatestilo de Ryfka Zamenhof (naskiĝis la 2an de decembro 1839 Julie, aŭ la 14an de decembro Gregorie), fratino de Marko, oni notas, ke Fajba estis “przekupnik”, kio pollingve signifas etkomerciston, ŝakriston aŭ bazariston.


  Ankaŭ la naskiĝatestilojn de la supre menciita Ryfka kaj de Perla (naskiĝis la 30an de julio 1843 Julie, aŭ la 11an de aŭgusto Gregorie), la dua fratino de Marko, oni povas legi en la arkivo en Suwałki. En ĝi kaj en aliaj arkivoj estas retrovindaj aliaj atestiloj pri naskiĝoj, nuptoj kaj mortoj de Zamenhofoj en Suwałki, Tykocin, Bjalistoko kaj aliaj urboj.


  Przemysław Wierzbowski


  Notoj


  1. Aktoj de civila stato de judoj en la distrikto Suwałki: http://szukajwarchiwach.pl/63/204/0/#tabJednostki


  2. La 7an de septembro 1830 la Administra Konsilio en Pola Reĝlando decidis, ke rabenoj devas noti informojn en aktoj de civila stato post religiaj ceremonioj. La aktojn plu kontrolis civilaj oficistoj. La dokumentoj estis komence pollingvaj, kaj ekde la 1a de januaro 1868 – ruslingvaj.


  3. Romaniuk Z., Wiśniewski T. Ĉio komenciĝis ĉe la Verda: Pri Ludoviko Zamenhof, lia familio kaj la komenco de Esperanto / Tr. el la pola P. Wierzbowski. Łódź: Księży Młyn, 2009, p. 5; Korĵenkov A. Homarano: La vivo, verkoj kaj ideoj de d-ro L. L. Zamenhof. Kaliningrado: Sezonoj; Kaunas: Litova Esperanto-Asocio, 2009, p. 28.


  Kulturo

  Dancanta kun ŝarkoj


  Rakonto de Julian Modest


  Ĉio komenciĝis en iu aŭtuna tago. La ĉielo super Romo estis senfine profunda kaj kristale blua. Neniam antaŭe mi vidis tian profundan kaj bluan ĉielon. Mi estis sur placo “Hispanio”, rigardis la ĉielon kaj ŝajne mi profundiĝis en ĝi. Pli ĝuste mi malrapide flugis al la ĉielo. Ĉiam mi opiniis, ke tiel la animo flugas al la ĉielo, kiam post la morto forlasas la homan korpon.


  Verŝajne mi restus longe sur la placo “Hispanio”, rigardante la ĉielon, sed finfine mi devis komenci ian laboron. Mi venis en Italion por labori. Dum kelkaj tagoj mi vagis sur la stratoj, gapis la homojn kaj mi jam komencis enui, ĉar mi ne kutimis esti sen laboro.


  Mi ekstaris kaj ekiris. Nesenteble mi trovis min en parko, en kiu kviete promenadis viroj, virinoj, infanoj. Ili babilis, ridis. La italoj estas gajaj homoj kaj tio plaĉis al mi. Proksime al la parko mi rimarkis grandan cirkon. Antaŭ ĝi estis multaj homoj, kiuj verŝajne aĉetis biletojn por la spektaklo. Jen, kie mi trovos laboron, diris mi al mi mem. Mi eniris la cirkon tra la malantaŭa enirejo kaj alparolis junulon, kiun mi vidis antaŭ mi. Evidentiĝis, ke li estas serbo. Mi diris al li, ke mi serĉas laboron.


  – Ho, ĉi tie estas laboro, – respondis la junulo.


  La cirko estis serba kaj nun gastis en Italio. La junulo prezentis min al korpulenta liphara viro kaj diris al li, ke mi deziras labori. La viro tuj respondis, ke estas laboro.


  – Kion mi faros? – demandis mi.


  – Vi dancos kun ŝarkoj.


  – Kion? – ne kredis mi al miaj oreloj.


  – Jes, vi dancos kun ŝarkoj, – ripetis la altstatura viro. – Mia cirka programo estas mondfama. Sur la maneĝo oni starigas grandegan vitran akvarion, en kiu naĝas du blankaj ŝarkoj, el la plej danĝeraj. Vi devas eniri la akvarion, naĝi inter la ŝarkoj kaj kune kun ili. Tamen vi devas atenti, ke la ŝarkoj ne disŝiru vin. Mia programo nomiĝas “La dancanta kun ŝarkoj”. Ĝi estas ege fama, kaj sennombraj homoj el diversaj landoj deziras spekti ĝin. Jes, ĉie la homoj sopiras panon kaj spektaklojn! Al tiu, kiu dancas kun la ŝarkoj, mi donas multe da mono. Ĉiu, kiu saviĝis, iĝis riĉulo.


  – Ĉu iu saviĝis? – demandis mi hezite.


  – Okazis, – tramurmuris la lipharulo. – Diru ĉu vi akceptas la laboron aŭ ne, ĉar baldaŭ komenciĝos la spektaklo?


  – Jes, – respondis mi firme. – Mi akceptas la laboron. Mi bezonas monon!


  Kun la viro mi eniris la cirkon.


  La unua prezento estis brila. Oni starigis la akvarion sur la maneĝo. En ĝi trankvile naĝis du blankaj ŝarkoj. En la cirko ne estis liberaj sidlokoj. Neniam mi vidis tion da spektantoj. Eble kelkmil. De kie venis tiom da homoj por spekti la dancantan kun la ŝarkoj?


  Subite forte eksonis muziko. Pro la timo mia korpo tremis kiel folio, kvazaŭ mi havis febron. La muziko pli fortiĝis kaj pli fortiĝis kaj iĝis tre streĉa. Mi maltrankvile rigardis aŭ akvarion, aŭ elirejon. La muziko ĉesis kaj en la cirko ekregis profunda silento. La spektantoj sidis senmovaj kaj kvazaŭ ne kuraĝis enspiri. Ĉiuj atendis mian aperon. Mi eniris la maneĝon. Oni rigardis min per larĝe malfermitaj okuloj kaj certe opiniis, ke mi aŭ estas la plej kuraĝa viro en la mondo, aŭ la plej freneza.


  Mi iris, strebante, ke mia irmaniero estu trankvila, sed miaj kruroj tremis. Laŭ ŝtupareto mi supreniris al la rando de la akvario kaj post sekundoj mi kuraĝe ĵetis min en la akvon, dirante: okazu, kio okazu. Kiam mi trovis min en la akvo, mi klare komprenis, ke elirvojo ne estos.


  La ŝarkoj komencis elegante proksimiĝi al mi. Mi rigardis ilin atente, dirante al mi mem: “Mi estas homo kaj ili ŝarkoj. Ili ne estas pli saĝaj ol la homoj, nek pli kruelaj. La ŝarkoj scipovas nur disŝiri sian predon, sed la homoj posedas sennombrajn rimedojn por neniigi siajn malamikojn. Do la ŝarkoj nur povus envii la homojn”.


  Unu el la ŝarkoj rapide proksimiĝis al mi, sed mi reagis fulme, kaj ĝi ne sukcesis tuŝi min. La alia ŝarko kvazaŭ ĝuste tion atendis kaj atakis min dorse, tamen mi turnis min kaj ĝi naĝe preterpasis min. La ŝarkoj malproksimiĝis, sed ne rezignis ataki. Mi certis, ke subite ili denove eknaĝos al mi, tamen mi estis preta renkonti ilin. La ŝarkoj kiel torpedoj direktiĝis al mi. Nun mi devis esti ege rapida. Se mi sukcesus eskapi de la unua, la alia mordos min. Tial mi atente rigardis ilin. Kiam la ŝarkoj estis apud mi, mi subakviĝis al la fundo de la akvario kaj ili pasis super mi. La ludo iĝis pli kaj pli kruela. La ŝarkoj jam estis ege incititaj. Verŝajne ilia liphara posedanto tutan semajnon ne nutris ilin kaj nun mi estis ilia sopirata vespermanĝo. Mi tamen plurfoje sukcesis lerte eviti ilin kaj la ŝarkoj ne povis mordi min.


  La miloj da spektantoj senmovaj kiel stuporitaj rigardis la akvarion. Ili certis, ke subite la ŝarkoj disŝiros min, mia sango ruĝigos la akvon kaj mia korpo falos senmova sur la fundon de la akvario. Tamen la spektantoj ne havis tiun plezuron.


  Mi ne scias, dum kiom da minutoj mi dancis kun la ŝarkoj, sed neatendite iu kluzpordeto malfermiĝis kaj la ŝarkoj elnaĝis el la akvario. Mi eliris. La publiko aplaŭdis, kriis, kriegis. Ŝajnis, ke la cirko ruiniĝos. La muziko tondris. La anoncanto de la programo same kriegis:


  – Aplaŭdojn, aplaŭdojn por la plej kuraĝa viro en la mondo. Aplaŭdojn por la dancanto kun la ŝarkoj!


  Vespere la posedanto de la ŝarkoj donis al mi tiom da mono, kiom mi ne vidis dum mia ĝisnuna vivo. Se li havus oron, li certe orumus min.


  La spektakloj sekvis unu post la alia. La cirko ĉiam estis plenplena kaj mi ludis mian mortodancon kun la blankaj ŝarkoj. La posedanto de la ŝarkoj estis senlime feliĉa kaj ĉiam plenigis miajn poŝojn per mono, tamen li ne komprenis kaj verŝajne neniam komprenos, ke mi ne dancas kun la ŝarkoj por mono. La ludo kun ili estis por mi granda plezuro. Ĉiam, kiam mi eniris en la akvarion, mi iĝis alia homo kaj sentis, ke nur inter la ŝarkoj mi vere vivas. La ŝarkoj donis al mi energion kaj elanon. En ilia ĉeesto mi estis potenca kaj mi sciis, ke neniu pli feliĉus ol mi, kiam mi dancas kun la ŝarkoj.


  Iu dirus, ke mi estas aventuristo aŭ strebanto al ekstremaj travivaĵoj. Ne. Neniam mi estis aventuristo. Mi ĉiam plenumis ordinarajn laborojn. Mi estis domkonstruisto, seruristo, aŭtoŝoforo. Mi venis en Italion por labori kaj mi ne supozis, ke mi dancos kun ŝarkoj, sed en tiu ĉi dancado mi trovis min mem. Estas feliĉo trovi la ŝatatan okupon. Mi opinias, ke la tuta homa vivo estas dancado kun ŝarkoj kaj ĝuste en tio estas la vera feliĉo.


  Sofio, la 23an de januaro 2017


  Heroldo: “Ne flagoj, sed agoj”

  Heroldo de Esperanto adoptos la devizon kreitan de la pola-nederlanda esperantistino Jolanta van Holstein kiel spronilon por la agado de la esperantistoj. La devizo “Ne flagoj, sed agoj” venis en la kapon de la kreinto, post observado de tio, “kio okazas en Esperantio kaj kion faras la esperantistoj”.


  Krome, ŝi volas “belajn ekzemplojn kaj bonajn agojn por Esperanto kaj per Esperanto”. Aliflanke, Jolanta atentigas, “ke la homoj ne komprenu la devizon malĝuste. Ĝi absolute ne estas malrespekto al nia flago”, – deklaras Jolanta.


  De la flanko de Heroldo la devizo estos uzata por stimuli konkretajn agojn flanke de ĉiuj Esperanto-asocioj. Heroldo planas raporti pri la agado de la Esperanto-asocioj tra la mondo, kun la helpo de ĉiuj aktivuloj, kiuj iel partoprenos iu ajn agadon por festi la Zamenhof-jaron.


  La mastrumantoj de la lokaj, fakaj kaj landaj Esperanto-asocioj povas kontakti la redakcion de Heroldo por prezenti siajn planojn kaj agojn: redakcio@heroldodeesperanto.com


  Fabrício Valle


  Bohemiaj lumoj en makabra malhelo


  Valle-Inclán, Ramón del. Bohemiaj lumoj: Esperpento / Tradukis el la hispana, komentis Miguel Fernández. — Madrid: Madrida Esperanto-Liceo, 2015. — 176 p.

  Mi ŝatas legi Esperanto-tradukojn de la monda literaturo ne nur pro mia amo al nia lingvo, sed ankaŭ pro la tute praktikaj konsideroj. La tradukistoj plejparte estas denaskaj parolantoj de la fontolingvo, do ili komprenas kaj sentas lingvajn, kulturajn kaj psikologiajn nuancojn de la verko pli bone ol alilingva profesiulo. Sed ĉiam interesis min demando: ĉu eblas esperantigi ion ajn sen grandaj perdoj de la senco kaj gusto? Ĝis nun mi respondis jese, sed Bohemiaj lumoj dubigis min.


  Diablaj cirkloj


  Mi diru kelkajn vortojn pri la verko mem. Temas pri la teatraĵo de Ramón del Valle-Inclán verkita en 1920. Ĝi ne ofte gastis sur la scenejoj kvankam la tradukinto, hispana esperantisto Miguel Fernández, nomas ĝin “la plej bona teatraĵo en la hispana lingvo kaj unu el la plej gravaj verkoj en la historio de la hispana literaturo”. La du ĉefaj herooj – blinda verkisto kaj lia ruza amiko – vagadas la tutan nokton tra Madrido tiutempa, kie ili renkontas diversajn homojn kaj trafas ne tre plaĉajn situaciojn. La tradukinto en longa enkonduko diras ke per tiu ĉi verko Valle-Inclán establis la novan ĝenron – esperpentismon, kiu kombinas groteskon kaj ŝercon. Eble mi ne sufiĉe spertas en literatura teorio, sed mi nomus tion farso.


  La teatraĵo komenciĝas kaj finiĝas tragike. En la unuaj paĝoj la blinda verkisto, ĵus ricevinta maldungan leteron de redaktoro, proponas al la edzino triopan sinmortigon, sed tiu rifuzas ĉefe pro ilia juna filino. En la lasta paĝo homoj kolektiĝintaj post la entombigo de la verkisto, legas en gazeto novaĵon pri du virinoj kiuj sufokiĝis de la karbofumo – do la propono realiĝis.


  Kio toviĝas inter tiuj du bildoj? Dekkvin scenoj, plenaj je mizero, sensenca marŝado, lozaj dialogoj kaj amaraj ŝercoj. La herooj iras laŭ madridaj stratoj kvazaŭ du mortulaj ombroj, ĉiam pli subiĝantaj laŭ la diablaj cirkloj en la nigran inferon seneliran. Friponaj drinkejestroj, stratvirinoj, fanatikaj anarkiistoj, kruelaj policanoj, tumultemaj poetoj-modernistoj – ĉio interplektiĝas en unu nodon, kiun la senespera verkisto ne kapablas malnodi, nur dishaki per sia morto sur sojlo de la dormanta hejmo.


  Obskura tempo

  Ĉu mi ŝatis la verkon? Mi ne sukcesis traĝui ĝin same kiel la tradukinto, kies profunda fascino kaj admiro senteblas en la enkonduko, plurnombraj rimarkoj kaj apendico. Mi sentas ke temas pri la altkvalita literaturaĵo kun la stilo, strukturo kaj enhavo neriproĉeblaj, sed… evidente tio simple estas “ne mia” verko, do kulpas pri tio mia persona gusto, ne tiu de la aŭtoro.


  La priskribata bildo de la frankisma Hispanio estas makabra, sed apenaŭ troiga. Aŭtoritarisma reĝimo sin apoganta sur la eklezion kaj la tiel nomatajn “tradiciajn valorojn”, malantaŭ kiuj sin kaŝas banalaj patriarĥato, subpremado de alipensado, kun samtempa disfloro de korupto kaj nepotismo – ĉion ĉi ni vidas en la nuna Ruslando, kvankam ankoraŭ ne tiom grandskale.


  Tiu ĉi nigra mallumo senesperigas la ĉefheroojn, kiuj jam ne kredas sian landon iam eliri al pli klera epoko, kie uniformitaj kretenoj lasos almenaŭ iom da spaco al pensohavuloj, kaj la fera kalkano de la ŝtato ne plu enpremos en koton liberecon kaj homajn rajtojn. Duonjarcento pasis antaŭ Hispanio sukcesis forskui la lastan faŝisman reĝimon en Eŭropo, kvankam ĝia postinfluo plu senteblas en la politika kaj kultura vivo de la lando. Kiam kaj kiel ŝanĝiĝos Ruslando, nun balanciĝanta inter la vera demokratio kaj rigora aŭtoritatismo – espereble ni povos respondi tiun demandon pli frue.


  Lingva baro nesuperebla


  Mi komencis de la traduko kaj jam tempas reveni al ĉi afero. Mi ne volas diri ke ĝi estas malbona, tute inverse – la tradukinto solvis plurajn kaprompilojn antaŭ kiuj mi povus nur palplebrumi stupore. Gratulon! Li regas Esperanton majstre kaj libere, kio ebligas al li elbuŝigi vortojn kaj frazojn neimageble malkutimajn, sed belajn kaj trafajn.


  La admiro antaŭ la fama hispana tradukisto Fernando de Diego videblas en la aktiva uzado de neologismoj, sed ĝi ne estas tiom ĝena kaj nek atingas nivelon de la stranga Esperanto-dialekto, kiun oni renkontas ekzemple en la tradukoj de Cent jaroj da soleco kaj Norda odiseado. Min kiel ruson amuzis la vorto “besedo” en la senco “amika interparolo”, ĉar la PIVa vorto “konversacio” tute kovras tiun ĉi sencokampon kaj krome en la rusa, de kiu derivas tiu ĉi kreaĵo, “besedo” ne nepre estas amikema, ĝi povas esti ankaŭ eduka aŭ averta kiel tiu fare de policano. Sed mi dankas la tradukinton ke li almenaŭ ne daŭrigis la stultan batalon de Fernando de Diego kontraŭ mal-vortoj, kiu naskigis plurajn monstrojn kiel “men”, “hati”, “mokra” k. s. feliĉe ne postvivintaj sian kreinton.


  Renkonte al la aŭtora teksto mi alfrontis alian baron, multe pli fortan kaj evidente ne supereblan – la tempon kaj lingvon mem. Miguel Fernández atakis ĝin kuraĝe, uzante ĉiujn imageblajn rimedojn. La enkonduko ampleksas preskaŭ 30 paĝojn kaj detale priskribas la aŭtorajn biografion, verkadon, socio-politikan kaj kulturan kuntekston. Ĉiupaĝe aperas skrupulaj piednotoj (sume 210) kaj finas ĉion apendico preskaŭ dudekpaĝa. Do la konscienco de Miguel Fernández puras kiel blanka neĝo – li faris sian plejeblon.


  Sed ĉu li sukcesis? Post legi duonon de la verko mi komprenis kio ĝenas min – ĉiupaŝa neceso lasi la tekston por konsulti piednoton aŭ reveni al la enkonduko, komprenigante al mi plian frazon, personon aŭ eventon. Mi sentis min kvazaŭ lingvolernanto kiu haltigas ĉiuminute alilingvan filmon por konsulti vortaron. Ĉu mi povus legi la verkon sen fari tion? Jes. Ĉu mi komprenus ĝin? Ne.


  Kaj temas ne nur pri la socia-politika-kultura kunteksto, kvankam ĝi ankaŭ tre gravas, ĉar en la verko abundas mencioj kaj aludoj al personoj kaj eventoj konataj al la samtempaj hispanoj, sed tute sensencaj por la eksterlanda leganto. Pli forta baro sin kaŝas en Esperanto mem. Ni ĉiam asertas ke nia lingvo estas riĉa, fleksa kaj povas esprimi ĉion, transdoni ion ajn el la monda kulturo. Mi pli-malpli kredas je la unua deklaro, sed dubas pri la dua.


  La lingvo, eĉ tiu planita, ne estas dokta kreaĵo, vivanta in vitro. Ĝi evoluas memstare, ene de la regulaj bordoj, sed tamen sengvide kaj nekontrolate. La lingvon kreas ĝiaj parolantoj, do ĝi spegulas iliajn bezonojn kaj gustojn. Tiurilate la hispana kaj Esperanto grave malkongruas, ĉar la hispanaro kaj esperantistaro diferencas multege. La nunaj esperantistoj estas plejparte bone edukitaj urbanoj, ĝentilaj kaj inteligentaj. Iliaj okupoj malsamas, sed decas kaj almenaŭ laŭleĝas. Tio estas grava avantaĝo de nia ĉarma komunumo kaj allogilo por komencantoj, sed grava obstaklo por la tradukintoj.


  Kiam oni tradukas de unu nacia lingvo al alia oni povas uzi sinonimojn preskaŭ por ĉio, ĉar en ĉiu nacio haveblas ŝtelistoj, prostituitinoj, policanoj ktp, kiuj havas siajn ĵargonojn. Ni povus nur supozi kiel parolus Esperanto-prostituinoj kaj verdaj ŝtelistoj, kiujn mi ne sukcesis trovi eĉ dum kvin UKoj. La tradukisto ĉiufoje elektas ĉu traduki tiaĵojn laŭvorte aŭ inventi analogiaĵojn, sed ajnakaze li devas halti por klarigi, ke “kokido” estas familiara formo de “junulo”, ke “ĝendormo” estas la familiara disdegna formo de “ĝendarmo”, ke “inundito” signifas “ebriulo”, “malkombi” celas “bati”, “lumo” estas “mono”, “la tigo” egalas al “la kolo” ktp. Evidente ĉi-foje ni alfrontis la baron nesupereblan, almenaŭ ĝis la fina venko, kiam Esperanto estos parolata de pli vastaj sociaj tavoloj kaj vivos en la plej malnoblaj medioj.


  La eldonaĵo


  La libro estas preparita kaj eldonita zorgeme. Mola kovrilo, blankaj paĝoj bone intergluitaj, tiparo nemalbela. Ilustraĵoj mankas, komentoj abundas. La kovrilbildo estas makabra, sed trafa.


  Mi aldonu kelkajn vortojn pri la tradukisto kaj ties labormaniero. Mi jam rimarkigis ke el 176 libropaĝoj almenaŭ 52 estas okupitaj de la tekstoj de Miguel Fernández – la enkonduko kaj apendico, sen paroli pri 210 liaj piednotoj, foje longaj. Evidentas ke la tradukista rolo tro malvastas por li, do li prenas ankaŭ aliajn taskojn – klarigi la kuntekston, rakonti pri la vivo de la aŭtoro kaj liaj verkoj, esprimi propran opinion rilate tiujn kaj aliajn aferojn.


  Mi ne asertas ke tio fuŝas la libron, tute invesre – mi opinias tiun ĉi libroparton la granda avantaĝo de la Esperanto-eldonaĵo. Nur denaska hispano povas tiom profunde kaj fajne ne nur kompreni, sed ankaŭ trasenti la hispanan literaturaĵon. Do kial ne pluriri tiun ĉi vojon? Miguel Fernández jam verkis longan kaj detalan artikolon pri la Iberia Grupo (Beletra Almanako, 2012, №14-15). Lia antologio Poezio: armilo ŝargita per futuro (2013), kiun li kompilis, tradukis kaj abunde komentis, fascinas pro la kolosa kaj skrupula laboro, kiun li faris (bedaŭrinde mi malsukcesis admoni min mem aĉeti la libron pro la terure aĉa, sengusta, kliŝea kovrilo – espereble malaperonta en reeldonoj).


  Li havas kion diri al la Esperanto-legantaro kaj li scias fari tion, do jen mia sugesto: vastigu kaj daŭrigu. Mi esperas ke fine aperos pliaj antologioj kaj eble eĉ specialaj esploraĵoj pri la hispana literaturo. Se iam aperos Historio de la hispana literaturo fare de Miguel Fernández mi promesas esti inter la unuaj aĉetantoj kaj legantoj. Kompreneble se la kovrilo estos almenaŭ same bona kiel tiu de Bohemiaj lumoj.


  Stanislav Belov


  Nova skanprojekto en Vieno


  Mi ŝatus sciigi vin, ke la Kolekto por Planlingvoj kaj la Esperantomuzeo (VIeno) realigis novan skanprojekton. La enhavtabeloj de kvin gravaj periodaĵoj estis skanitaj kaj nun konsulteblaj per la katalogo Trovanto. Ĉi-sube estas la listo de la koncernantaj titoloj kun la ligiloj.


  • Grundlagenstudien aus Kybernetik und Geisteswissenschaft. Internationale Zeitschrift für Modellierung und Mathematisierung in den Humanwissenschaften (1960-2012)


  http://data.onb.ac.at/rec/AC01262463


  • La monda lingvo-problemo (1969-1977)


  http://data.onb.ac.at/rec/AC02733406


  • Language Problems and Language Planning (1980-2014)


  http://data.onb.ac.at/rec/AC00650520


  • Esperantologio (1999-2015)


  http://data.onb.ac.at/rec/AC05003222


  • Journal of Universal Language (2001-2014)


  http://data.onb.ac.at/rec/AC03512601


  Bernhard Tuider


  Kreaktiva: Nova albumo de Jonny M


  [image: Jonny M]


  La regekantisto Jonny M post lia paŭzo por veki kreemon kaj kolekti kantojn, nun publikigis sian novan albumon Kreaktiva. 14 freŝnovaj kantoj, interalie, kunlabore kun La Perdita Generacio, Dolchamar kaj jOmO, dancigaj ritmoj kaj bone pripensitaj tekstoj atendas vin. Aldone estas kaptipovaj, kunkantindaj melodioj, kiuj sen via volo ekdancigas viajn piedojn.


  La plej vigla kanto Ni estas fortaj jam havis sukceson en indonezia kongreso. Pliaj verkoj estas ekzemple la kanto Por mia patro, kiun Jonny M verkis por sia mortinta patro, la socio-kritika Ribeluloj kun Dolchamar, aŭ la kanto Bam bam, kiu temas pri la konservado de la medio kaj vegana manĝaĵo.


  Jonny M jam faris koncertojn ĉie en la mondo, kaj kun tiu ĉi nova, mojosa verko li denove koncertos tra Esperantujo. Se vi volas viglan dancadon kaj kunkantantajn homojn en via kongreso, ne hezitu inviti lin!


  Jonny M en tiu albumo estas:


  Aŭtoro, ĉefvoĉoj: Jonas Marx.


  Fonvoĉoj: Tabea Thomaschke kaj G-NA.


  Gastaj kantistoj: La Perdita Generacio (Tomio Frejarö, Anna Burenius...) en Alte kaj espere, Dolchamar (Patrik Austin) en Ribeluloj, JoMo en Bonvenon.


  Registrita en Körner Studio (Kolonjo, Germanio)


  La albumo Kreaktiva estas disponebla ĉe Vinilkosmo:


  http://www.vinilkosmo-mp3.com/eo/popo-roko-hiphopo-elektronik/jonny-m-205/2-kreaktiva.html


  kaj en la retejo de Jonny M: https://www.jonny-m.org/kreaktiva?lang=eo


  Krome la albumo disponeblas en la justa elsendfluejo 1D tuŝ (touch) alirebla tra la ABONKLUBO de Vinilkosmo:


  http://www.vinilkosmo-mp3.com/eo/vinilkosmo-abonklubo/abonoj-abonklubo.html


  Flo!


  Ricevitaj gazetoj


  Brazila Esperantisto, 2016/356;

  Dia Regno, 2016/6;

  Espéranto en Marche, 2016/4;

  Esperanta Finnlando, 2016/5;

  Esperanto aktuell, 2016/6;

  Esperanto, 2016/10;

  Kontakto, 2016/5;

  La Lanterno Azia, 2016/338, 2017/339;

  La Revuo Orienta, 2016/12;

  La Sago, 2016/113;

  Monato, 2016/12;

  Norvega Esperantisto, 2016/6;

  Pola Esperantisto, 2016/5;

  REGo, 2016/6;

  Svisa Esperanto-Societo Informas, 2016/speciala numero;

  Svisa Espero, 2016/3;

  Tempo, 2016/128.


  Belartaj Konkursoj de UEA en 2017


  La Sekretario de la Belartaj Konkursoj de UEA, emblema Esperanta aranĝo, invitas verkemulojn al partopreno en la 68a okazigo. La rezultojn oni anoncos en la 102a Universala Kongreso en Seulo. Partopreno estas libera al ĉiuj kaj ne ligita al aliĝo al la UK. La konkursaĵoj devas esti neniam antaŭe publikigitaj en ajna formo, krom en la branĉo Infanlibro de la Jaro. Oni rajtas sendi maksimume tri konkursaĵojn por sama branĉo. Endas sekvi jenajn regulojn:


  Poezio: maksimuma longo ne fiksita.


  Prozo: maksimuma longo 200×65 karaktroj (kvino da paĝoj).


  Teatraĵoj: maksimuma longo ne fiksita.


  Eseo: teme ligita kun Esperanto aŭ kun la kongresa temo, proksimuma longo 400×65 karaktroj (deko da paĝoj). La unua premio nomiĝas “Premio Luigi Minnaja”.


  Infanlibro de la Jaro: originala aŭ tradukita libro por infanoj presforme aperinta en 2016. Aljuĝata estas nur unu premio.


  Oni sendu po unu ekzempleron de ĉiu konkursaĵo – krom en la branĉo Infanlibro – al Belartaj Konkursoj de UEA, ĉe Miguel Gutiérrez Adúriz, prefere retpoŝte al la adreso: sciosfero@gmail.com; aŭ, se tio ne eblas, papere al la adreso: los Coteros 1-C, 2 Izda, 39600 Muriedas; Cantabria; Hispanio, indikante la elektitan pseŭdonimon por gardi la anonimecon de la aŭtoro. Por la branĉo Infanlibro oni sendu unu ekzempleron de la koncerna libro al la adreso de Miguel Gutiérrez Adúriz kaj tri ekzemplerojn al Ionel Oneț, Centra Oficejo de UEA, Nieuwe Binnenweg 176, NL-3015 BJ Rotterdam, Nederlando.


  Limdato: 31a de marto 2017.


  Premioj: unua premio €260, dua premio €182, tria premio €104; Nova Talento €182; Infanlibro de la Jaro €546.


  Mozaiko


  Respondoj al la decembra enigmo


  Por la lasta pasintjara enigmo Ĉelaro venis sep respondoj, el kiuj unu havis solan eraron, la ceteraj estis ĝustaj. Ilin sendis Lydia Lindla (Estonio), Bruno Lehtinen (Finnlando), Dorota Burchardt (Pollando), Klara Ilutoviĉ, Svetlana Konjaŝova (Ruslando), Roland Larsson (Svedio).


  La loto donis premion al Svetlana Konjaŝova, kiun ni gratulas.


  La ĝustaj respondoj. Horizontale: 9. Islando; 10. Izotopo; 11. Kolbaso; 15. Rosinoj; 19. Talmudo; 20. Taĝikio. Suben dekstren: 1. Klina; 3. Rojalisto; 5. Cidro; 7. Torfo; 12. Okulo; 14. Skioj; 17. Silko. Suben maldekstren: 2. Alojo; 4. Bojas; 6. Himalajoj; 8. Donas; 13. Aralo; 16 (ne 14, kiel presite). Oseto; 18. Omsko.


  Pri kiu temas


  En ĉi tiu konkurso Valentin Melnikov verse prezentas dek konatajn esperantistojn, kaj via tasko estas diveni la nomojn de la prezentatoj.


  En la tria versportreto de Valentin Melnikov temas pri Nicola Ruggiero kaj Baldur Ragnarsson. La ĝustan respondon sendis nur tri personoj: Anastasia Otsterchil (Moldavio), Paweł Fischer-Kotowski (Nederlando/Pollando), Russ Williams (Pollando).


  Post aperigo de dek versportretoj ni resumos la rezulton. La plej sukcesa divenanto ricevos ekzempleron de la enciklopedio Nia Diligenta Kolegaro, kiun ĉi-aŭtune eldonos Sezonoj.


  


  Valentin Melnikov


  


  VERSPORTRETO 5


  


  Sciulo dokta priliteratura

  (Se restus ĝi okupo lia nura!)…

  Sed li promulgis sin aŭtoritato

  En la bizara virtuala ŝtato.

  En la PEN-Centro li tre multe penis,

  Sed multaj mokoj, ne aplaŭdoj venis.

  Do kion fari? – Bridi ambiciojn

  kaj por utilo uzi verajn sciojn.

  “Poeto sen popolo” – vortoj plaĉas,

  sed caro sen popolo vere aĉas.


  


  La respondoj atingu la redakcion antaŭ la 10a de aprilo 2017.


  Krucvortenigmo “Brilianto”


  1. Klerika “dieto”; 2. La unua paŝo en lingvolernado; 3. Flugilhava simbolo de Nilo; 4. Specio de serpento manĝanta aliajn serpentojn; 5. “Ŝipo” de tundro; 6. Nemalhavebla por bierproduktado; 7. Marhaveno en Francio; 8. Ĉina urtiko; 9. Velŝipo por plezurvojaĝoj; 10. Figuro en kartludoj; 11. Kemia elemento kun atomnumero 19; 12. “Ruĝa” planedo.


  [image: Krucvortenigmo]


  Respondoj venu al la redakcia adreso antaŭ la 10a de aprilo 2017.


  Kompilis Viktor Alikin


  Pri kio ridis Zamenhof


  Redaktante la unuan Esperantan gazeton La Esperantisto, Zamenhof prizorgis ankaŭ la humuran rubrikon Bagateloj. Evidente li aperigis tiujn ŝercojn kaj anekdotojn, kiuj li ŝatis. Do, ni vidu, pri kio ridis la 32-jara Ludoviko en la fora jaro 1892a.


  


  Principo. Luigantino de ĉambro: Antaŭ ol Vi enloĝiĝas en mia ĉambro, mi devas al Vi rimarki, ke mi amas, ke oni akurate pagu la luan pagon. – Studento: Tio ĉi estas ankaŭ mia principo; aŭ akurate aŭ tute ne!


  Tro granda postulo. – For! Al sanaj kaj fortaj mi almozon ne donas. – Kiel Vi volas; pro Viaj kelkaj centimoj mi al mi piedon de rompos.


  Teruraj infanoj. Onklino parolas kun malgranda nevo, kiu ĵus venis el la lernejo: − Nu, ĉu vi lernis aritmetikon? – Certe! – Kion do vi lernis? – Deprenadon. – Aha! Sekve se mi diros al vi, en kiu jaro mi naskiĝis, ĉu vi povos diri, kian aĝon mi havas? – Oho! Tiujn grandajn nombrojn ni en la lernejo ankoraŭ ne lernis!


  Memfarita homo. “Jes miaj sinjoroj”, predikas sinjoro A., trinkante sian glason en gaja kolegaro, “mia devizo ĉiam estis: “La homo mem devas ĉion al si ellabori”. Kiu meme al si helpas, al tiu ankaŭ Dio helpas! La 50 000 frankojn, kiujn mi posedas, neniu al mi donacis kaj ankaŭ de neniu mi ilin heredis, − ne, mi mem ilin gajnis en la loterio!”


  Bonigo. Fianĉino: Diru, ĉu estas vera tio, kion mia patrino al mi diris? – Fianĉo: Kion do? − Fianĉino: Ke vi edziĝas je mi, ĉar mi poste havos grandan sumon da mono. – Fianĉo: Sed, mia infano, kontraŭe! Estus al mi eĉ pli agrable, se vi ĝin havus jam nun.


  Kiu scias? – Kian doton do havas Via juna edzino? – Mi ne scias; kiam mi antaŭ la edziĝo demandis pri tio ĉi mian bopatron, li fariĝis malĝentila. – Kaj post la edziĝo? – Hm, tiam li fariĝis ankoraŭ pli malĝentila.


  Kuraĝulo. “Sinjoro!”, krias unu maljuna fraŭlino el la vagono al unu sinjoro, kiu volas tien eniri: “tie ĉi estas la vagono por sinjorinoj!”. – “Ho!” respondas la sinjoro, enirante kaj dismetante siajn pakaĵojn, “mi ne estas timemulo!’


  Apetito. Kial vi petas almozojn? – Ĉar mi volas manĝi, mia bona sinjoro. – Kial do vi ne laboras? – Ha, kiam mi laboras, mi ankoraŭ pli volas manĝi.


  Niatempa amo. Mi Vin amas… − Sed mi estas malriĉa. – Pardonu, Vi ne lasis min elparoli ĝis la fino… mi amas Vin ne tiel, por edziĝi je Vi… − Ha, ha, ha! Mi volis nur elprovi Vin, mi havas grandegan kapitalon! – Pardonu, Vi tamen ne lasis min fini; mi amas Vin ne tiel, por edziĝi je Vi pro Via mono.


  Plukis Halina Gorecka


  István Ertl: Spritaj splitoj kaj preskeraroj

  El la kolekto de reduktoro


  Komitata komunio


  Disendo al la komitato (mesaĝo de Renato Corsetti, https://beta.groups.yahoo.com/neo/groups/komitato-de-uea/conversations/topics/9813, 1 jan 2017; rimarkis Rob Moerbeek)


  Ĝis 1996 regis malico


  Kultura Centro Esperantista en Ĉaŭdefono jam de … dudek jaroj funkcias danke al la deĵorado de bonvolaj stabanoj de LF-koop… (Kreskanta helpantaro por KCE, HeKo 622 4-B, 14 nov 2016, http://esperantio.net/index.php?id=2999)


  Anemia rento


  La rento estas fiksita je 0,80 % kaj restas sen sango gis aperas publika avizo… (La jaro 2017, dua kajero, p. 32; rimarkis Ionel Oneț)


  Formuela formularo


  … la 15an de januaro venas limdato por kandidatiĝi por IJK 2018. Se via landa sekcio interesiĝas, ankoraŭ estas tempo por penigi la formularon! (Arina Osipova, diskutlisto tejo-komitato, 14 jan 2017, legis Paweł Fischer-Kotowski)


  Knedliko el Prago


  … ekde 1996 aperas kiel doktrino de UEA Manifesto de Prago, kiu komenciĝas per la pompa prembulo. (Walter Żelazny. Ludoviko Lazaro Zamenhof. Zwierzyniec: Obywatelskie Stowarzyszenie «Ostoja», 2014, p. 134, rimarkis Ionel Oneț)


  Sensekrete pri l’futuro, aŭ: Heroldo plu kun enhavo


  … mi havas tre bonan rilaton kun la Legio de Bona Volo… kies korespondanto mi estas por «Heroldo de Esperanto»: ankaŭ en la estonteco aperos artikoloj en la gazeto. (Kandidatoj 2016 al la Senato: Anna Bartek (Blanka Listo), HeKo 619 9-C, 22 okt 2016, http://esperantio.net/index.php?id=2977)


  Saĝa sindeteno, aŭ: Kio se li venintus?


  Mi ne venis al Esperanto por antaŭenigi Esperanton. (“Sebastiano”, http://www.liberafolio.org/2016/12/15/uea-denove-sercas-novan-redaktoron/#comment-102)


  Privat ne trudis kostan Esperanton


  Edmond Privat ne proponis nian lingvon al Ligo de Nacioj por ŝpari la kostojn de interpretistoj kaj tradukistoj… (Debato en Milano pri EU post la brita secesio, HeKo 622 3-E, 12 nov 2016, http://esperantio.net/index.php?id=2998)


  Plukis István Ertl


  Kiel aboni La Ondon


  Se en via lando estas peranto de La Ondo de Esperanto, pagu al tiu en via landa valuto. Ni havas perantojn en pluraj landoj. Vidu la liston de la perantoj ĉi-sube.


  Se vi havas konton ĉe UEA, sendu ĝirilon por 15 eŭroj al la Centra Oficejo de UEA (Roterdamo), kopie al nia redakcia adreso rete (sezonoj@kanet.ru) aŭ poŝte (RU-236039 Kaliningrad, ab. ja. 1205, Ruslando – Россия). Nia UEA-konto “avko-u”.


  Vi povas uzi la internacian monpagan sistemon PayPal; vidu pli en http://esperanto-ondo.ru/Lo-abon.htm.


  Ruslandanoj pagu 750 rublojn al Галина Романовна Горецкая poŝte (RU-236039, Калининград, аб. ящик 1205), banke (petu informojn pri la kontonumero). Ni akceptas pagojn ankaŭ per Яндекс.Деньги (konto 4100138523456, informu retpoŝte pri la pagonumero); Vidu pli en http://esperanto-ondo.ru/Lo-abon.htm.


  Neniam sendu monon en kovertoj!


  Perantoj de La Ondo de Esperanto


  Argentino: Roberto Sartor, Saenz Peña 3912, B° La Capilla — 52, CP 5507 — Vistalba, Luján de Cuyo Mendoza. Rete: rosar@fibertel.com.ar.


  Aŭstralio: Libroservo de AEA, Esperanto-domo, 143 Lawson St., Redfern N.S.W. 2016. Rete: libroservo@ans.com.au.


  Aŭstrio: Leopold Patek, Martinstr. 104/38, AT-3400 Klosterneuburg. Rete: aon.913548977@aon.at.


  Belgio: Flandra Esperanto-Ligo, Lange Beeldekensstraat 169, BE-2060 Antwerpen. Rete: retbutiko@fel.esperanto.be.


  Brazilo: Brazila Esperanto-Ligo, SDS Ed. Venâncio III Sala 303, BR-70393-902 Brasília-DF. Rete: bel@esperanto.org.br.


  Britio: EAB/Viv O’Dunne, Esperanto House, Station Road, Barlaston, Stoke-on-Trent ST12 9DE. Rete: eab@esperanto.org.uk.


  Bulgario: Georgi Mihalkov, «Nadeĵda» V, bl. 529, vh A et 9 ap 33, BG-1229 Sofia. Rete: modest@abv.bg.


  Ĉeĥio: Pavel Polnický, Na Vinici 110/10, CZ-290 01 Poděbrady. Rete: Cea.polnicky@quick.cz.


  Ĉinio: Trezoro Huang Yinbao, Esperanto-Centro, Jinqiao Touzi Gongsi, Jingchuan-Xian Nonglin-lu, Pingliang Gansu, CN-744300. Rete: agrikulturo@126.com.


  Danlando: Arne Casper, Bryggervangen 70, 4, tv. DK-2100 København Ø. Rete: arne-casper@email.dk.


  Estonio: Ahto Siimson, Kastani väikekoht 12-11, Paikuse, Pärnu maakond, EE-86602. Rete: ahto.siimson@esperanto.ee.


  Finnlando: EAF / Päivi Saarinen, Siltasaarenkatu 15 C 65, FI-00530, Helsinki. Rete: paivi.saarinen@iki.fi.


  Francio: Espéranto-France, 4 bis rue de la Cerisaie, FR-75004 Paris. Rete: info@esperanto-france.org.


  Germanio: Wolfgang Schwanzer, Pfarrer-Seeger-Strasse 9, DE-55129 Mainz. Rete: schwanzer@esperanto-buchversand.de.


  Hispanio: Pedro A. Garrote, C/Las Mercedes, 5-5°-C ES-47006 Valladolid. Rete: hisperanto.uea@terra.com.


  Hungario: Esperanto-Centro Eventoj, Leiningen u. 4, HU-1193 Budapest. Rete: szilvasi@eszperanto.hu.


  Hungario: Hungaria Esperanto-Asocio, HU-1146 Budapest, Thököly út 58-60. Rete: hungario@gmail.com.


  Irlando: Joy Davies, 9 Templeogue Wood, Dublin 6W. Rete: noviresp@eircom.net.


  Islando: Islanda Esperanto-Asocio, p. k. 1081, IS-121 Reykjavík. Rete: esperant@ismennt.is.


  Italio: Itala Esperanto-Federacio, Via Viloresi 38, IT-20143 Milano. Rete: f-esp-it@libero.it.


  Japanio: Japana Esperanto-Instituto, Sinzyuku-ku Waseda-mati 12-3, Tôkyô-to 162-0042. Rete: esperanto@jei.or.jp.


  Katalunio: Kataluna Esperanto-Asocio, Apartat 1008 E-08204 Sabadell, Katalunio. Rete: v.sole@esperanto.cat.


  Koreio: KEA, 1601 Kang Byeon Hanshin Core, 350 Mapo-dong, Mapo-ku, Seoul-121-703. Rete: kea@esperanto.or.kr.


  Kroatio: Marija Belošević, Sveti Duh 130, HR-10000 Zagreb. Rete: mbelosev@public.carnet.hr.


  Latvio: Margarita Želve, Rūpniecības 35-13, LV-1045 Rīga. Rete: margarita.zelve@gmail.com.


  Litovio: Litova Esperanto-Asocio, p. k 167, LT-3000 Kaunas-C. Rete: litova.ea@mail.lt.


  Meksiko: Mallely y/o Magdalena Martínez Mateos Av. 523, No.187, 1a Sección de San Juan de Aragón, Del. Gustavo A. Madero, México D.F., CP 07969, México. Rete: ondo@esperanto-mexico.org.


  Nederlando: Univerala Esperanto-Asocio, Nieuwe Binnenweg 176, NL-3015 BJ Rotterdam. Rete: ionel@co.uea.org.


  Norvegio: Anne Karin Bondhus, Morenefaret 8 A, NO-4340 Bryne. Rete: akbondhus@jkn.no.


  Nov-Zelando: G. David Dewar, PO Box 35849, Browns Bay, Auckland NZ-0753. Rete: gddewar@ihug.co.nz.


  Pollando: Pola Esperanto-Asocio, ul. Andersa 37/59a, PL-00-159 Warszawa. Rete: sekretario@esperanto.pl.


  Ruslando: Галина Романовна Горецкая, 236039, Калининград, аб. ящик 1205. Rete: sezonoj@kanet.ru, sezonoj@yahoo.com.


  Serbio: Miomirka Kovačević, Španskih boraca 32, RS-11070 Novi Beograd. Rete: miomirka.kovacevic@gmail.com.


  Slovakio: Stano Marček, Zvolenská 15, SK-03601 Martin. Rete: revuo@stonline.sk.


  Svedio: Leif Holmlund, Kågevägen 40 B, SE-931 38 Skellefteå. Rete: leif.holmlund@telia.com.


  Svislando: Christoph Scheidegger, Im Schleedorn 6, CH-4224 Nenzlingen. Rete: ch_scheidegger@bluewin.ch.


  Usono: Esperanto-Ligo por Norda Ameriko, P.O.Box 1129, El Cerrito CA 94530. Rete: elna@esperanto-usa.org.


  Anoncetoj, reklamo

  La retejo de MASI

